Diaľničná spoločnosť, ktorá prevádzkovala most v Janove, príde o licenciu

Autostrade per l'Italia nástojí na tom, že most bol pod stálym dohľadom a nevykazoval žiadne znaky nestability.

RÍM. Talianska vláda oficiálne spustila proces odobratia licencie diaľničnej spoločnosti Autostrade per l'Italia, ktorej pripisuje zodpovednosť za utorkové zrútenie mosta v Janove. Informovala o tom agentúra Reuters. Podľa talianskeho premiéra Giuseppeho Conteho táto spoločnosť nesie zodpovednosť za celú tragédiu a nemôže sa z nej vykúpiť ani prísľubom znovuvybudovania janovského diaľničného mosta. Conte pritom spoločnosť obvinil z neplnenia záväzkov v oblasti údržby ciest. Vláda preto začala proces odobratia licencie na prevádzkovanie platených diaľnic, ktorej držiteľom je Autostrade per l'Italia. Ministerstvo dopravy a infraštruktúry o tom informovalo spoločnosť formou listu. Tá má teraz 15 dní na odpoveď. Podľa ministra vnútra a vicepremiéra Mattea Salviniho by mal celý proces potrvať niekoľko "týždňov alebo mesiacov". Vláda pritom odmieta tvrdenia niektorých expertov, že bude musieť po odobratí licencie zaplatiť firme veľké odškodné. Autostrade per l'Italia prevádzkuje úsek diaľnice A10, ktorý vedie z Janova ku hraniciam Francúzska. Zničený železobetónový Morandiho most bol súčasťou diaľnice A10. Conteho kabinet okrem toho prijíma kroky na posilnenie monitorovacích a inšpekčných právomocí ministerstva dopravy. Chce tiež donútiť súkromných prevádzkovateľov diaľnic, aby investovali viac prostriedkov do ich údržby. "Táto katastrofa nás zaväzuje k tomu, aby sme prišli s novými iniciatívami, ktoré budú oveľa dôkladnejšie než kroky predchádzajúcich vlád," uviedol Conte vo vyhlásení. Akciová spoločnosť Autostrade per l'Italia je ovládaná rodinou Benettonovcov, ktorá vlastní aj módnu značku United Colors of Benetton. Firma nástojí na tom, že most bol pod stálym dohľadom a nevykazoval žiadne znaky nestability. Denník La Reppublica však napísal, že technická štúdia z roku 2017 poukázala na možné problémy v súvislosti s nosnými lanami v betónovej konštrukcii mosta.


Volkswagen hľadá stovky ľudí, nestačí mu ani vlastné vzdelávanie

Situácia na pracovnom trhu, obzvlášť v bratislavskom regióne, považuje automobilka za veľmi náročnú.

BRATISLAVA. Problém s nedostatkom kvalifikovanej pracovnej sily pociťuje aj automobilová spoločnosť Volkswagen Slovakia (VW SK). Pre svoje investície hľadá stovky nových zamestnancov naprieč celou výrobnou i nevýrobnou oblasťou a na pokrytie personálnych potrieb jej nestačia ani vlastné vzdelávacie aktivity. Hovorkyňa podniku Lucia Kovarovič Makayová označila situáciu na pracovnom trhu, obzvlášť v bratislavskom regióne, za veľmi náročnú. Nezamestnanosť je nízka a spoločnosť sa dlhodobo stretáva s nedostatočnou kvalitou absolventov technických škôl. "Na túto situáciu reagujeme okrem iného aj vychovávaním si vlastných odborníkov. Naše vzdelávacie aktivity sa začínajú v materských a základných školách a pokračujú duálnym stredoškolským vzdelávaním a rekvalifikáciami," uviedla pre TASR. V súvislosti s novými investíciami hľadá VW SK stovky nových zamestnancov. Momentálne sa ich snaží nájsť na Slovensku, o prácu v spoločnosti sa však zaujímajú aj obyvatelia pohraničných oblastí Česka či Maďarska. Z dôvodu nedostatku pracovnej sily nasadila do výroby v Bratislave asi 550 pracovníkov zo sesterského podniku Audi Hungaria, a to dočasne do roku 2018. Automobilka má podľa hovorkyne celé spektrum voľných pracovných pozícií pre uchádzačov s rôznym typom ukončeného vzdelania. "Aktuálne sú najžiadanejší absolventi stredných odborných škôl s elektrotechnickým alebo technickým zameraním, ktorých budeme potrebovať aj v budúcnosti v súvislosti s robotizáciou a automatizáciou výroby. Ide o mechatronikov, elektrotechnikov, nástrojárov, autoelektrikárov, priemyselných mechanikov či údržbárov robotov a výrobných zariadení," opísala Kovarovič Makayová. Dodala, že ani vzdelávacie aktivity s cieľom vychovať si vlastných odborníkov firme nepostačujú na pokrytie jej personálnych potrieb. Volkswagen Slovakia v súčasnosti zamestnáva okolo 10.800 ľudí z celého Slovenska. Približne tisícka pracovníkov dochádza za prácou zo vzdialenejších regiónov a býva na ubytovniach, na ktoré im zamestnávateľ prispieva. "Uvítali by sme opatrenia podporujúce ochotu ľudí cestovať za prácou zo vzdialenejších regiónov. Avšak napríklad nové všeobecne záväzné nariadenie hlavného mesta o dani za ubytovanie znamená významnú prekážku dochádzania za prácou do Bratislavy," upozornila Kovarovič Makayová.


Poľská vendetta v Bruseli nevyšla, Tusk zostáva prezidentom Únie

Poľská vládna strana PiS chcela zablokovať voľbu šéfa Európskej rady, Donald Tusk podľa nich príliš krajine škodí. Nepodarilo sa.

BRUSEL, BRATISLAVA. Keď bývalý poľský premiér Donald Tusk získal v roku 2014 prestížny post šéfa Európskej rady, vedel len veľmi slabo po anglicky. Svoju motiváciu však ukázal, keď sa jazyk aktívne za rok naučil a napriek kritike ustál najväčšie výzvy Únie ako migračná kríza, finančné problémy Grécka aj rokovania s Britániou o brexite – aj keď nie vždy s veľkým úspechom. Mnohí dnes označujú Tuska za jedného z najdôležitejších ľudí v Únii a v súčasnosti je asi najvplyvnejším Poliakom. Vo štvrtok európski lídri rozhodli, že na poste prezidenta Rady zotrvá ešte aj nasledujúce funkčné obdobie. Jeho znovuzvolenie nebolo jednoduché, komplikoval ho najmä tlak z jeho vlastnej krajiny, ktorý bol podľa mnohých snahou o osobnú pomstu aj vnútroštátnym bojom. Poliakom sa napokon hlasovanie zablokovať nepodarilo. Tusk vo vedení Únie veľmi nevynikal. Oveľa výraznejšie vystupoval predtým ako poľský premiér, keď spolu s ministrom zahraničia Radkom Sikorským udávali európsky tón debaty o Ukrajine. Táto dvojica však takisto oslabila veľmi blízky vzťah so Spojenými štátmi a priklonila sa skôr k Nemecku, píše denník Guardian. Rok po tom, čo sa stal šéfom Rady, web Deutsche Welle napísal, že nevie udávať tón debaty a oproti šéfovi Komisie Jean-Claude Junckerovi je veľmi ostýchavý. Napriek tomu bolo jeho zvolenie dôležité nielen pre Poľsko, ale pre celú východnú Európu. Súčasná poľská vláda si to však posledné týždne nemyslela. „Donald Tusk pre Poľsko neurobil absolútne nič,“ tvrdil dramatickým hlasom muž vo videu, ktoré na sociálnych sieťach zdieľa konzervatívna vládna strana Právo a Spravodlivosť (PiS). Tusk podľa videa podporil príchod nebezpečných islamských imigrantov, ktorí páchali útoky aj s poľskými obeťami, manipuluje ním Merkelová, útočí na Poľsko, podporil voči nemu sankcie aj opozičný puč a je zodpovedný za brexit. Podobné argumenty už mesiace používa líder PiS Jaroslaw Kaczynski aj premiérka Beata Szydlová. „Nemôžeme ho podporiť. Preferuje riešenia, ktoré sú pre Poľsko veľmi škodlivé,“ povedal Kaczynski podľa Poľského rádia. Strana preto podporu Tuska stiahla a namiesto neho presadzovala, aby na šéfa Európskej rady kandidoval Jacek Saryusz-Wolski, pre mnohých takmer neznámy europoslanec. Európski lídri však tohto kandidáta odmietli a opätovne si zvolili Tuska. Ešte pár hodín pred voľbou pritom minister zahraničia Witold Waszczykowski v rádiu RMF zopakoval, že „Tusk škodí poľským záujmom. Budeme robiť všetko pre to, aby dnes k hlasovaniu nedošlo,“ povedal minister. Kampaň proti Tuskovi v posledných týždňoch pritom Poľsku skôr škodila. „Vláda PiS útokmi na Tuska riskuje izoláciu Poľska v EÚ. Toto bola Kaczynského osobná vendetta, ktorej rukojemníkmi je krajina aj jej budúcnosť,“ napísal na Twitteri vplyvný europoslanec Guy Verhofstadt. Práve Tusk z liberálnejšej Občianskej platformy (PO) v roku 2007 nahradil v premiérskom kresle konzervatívca Jaroslawa Kaczynského. Konzervatívnu vládu vtedy obviňovali z tvrdej politiky voči médiám aj kritikom vlády. PO navyše poradila PiS aj v ďalších voľbách v roku 2011. „Kaczynski správne vidí Tuska ako najnebezpečnejšieho nepriateľa,“ hovorí pre agentúru Reuters sociológ z Jagelonskej univerzity v Krakove Jaroslaw Flis. Tusk bol pri moci aj v roku 2010, keď prezidentský špeciál s Lechom Kaczynským havaroval na ceste do Smolensku. Kaczynski dodnes vidí Tuska ako morálne zodpovedného za smrť jeho dvojčaťa. „Bez ohľadu na príčiny tejto tragédie, niekto nesie za ňu zodpovednosť, prinajmenšom morálnu zodpovednosť,“ povedal Kaczynski minulý rok a menoval priamo Tuska. Strana pritom expremiéra aj žaluje za vlastizradu – podľa PiS Tusk manipuloval vyšetrovanie a kryl skutočné dôvody nehody. PiS za pádom lietadla stále vidí atentát zo strany Ruska. Staronový predseda teraz získa mandát, ktorý skončí až v roku 2019, tesne pred ďalšími parlamentnými voľbami v Poľsku. Kaczynski sa preto obáva, že do tej doby môže Tusk zjednotiť opozíciu. Poľskej vláde prekážalo aj to, že Tusk o krajine hovorí kriticky a podporuje postup Európskej komisie, ktorá je znepokojená ohrozením právneho štátu. Vláda PiS totiž za rok stihla znefunkčniť Ústavný súd aj spolitizovať verejnoprávne médiá. Európski politici však vnútroštátne spory odignorovali. „Tusk je takisto kandidátom nemeckým, francúzskym či belgickým,“ povedal pred hlasovaním nemecký europoslanec Steffen Seibert. Tuska podporil aj slovenský premiér Robert Fico: „Nemôžeme ísť do rizika, že bude zvolený niekto, kto nebude schopný reprezentovať tento región,“ povedal v stredu na rokovaní parlamentného výboru. Šéfredaktor kritického denníku Gazeta Wyborcza Adam Michnik tiež píše, že Tusk je „tvárou demokratického, suverénneho a európskeho Poľska“. To sa Kaczynskému, ktorý žiadny post v poľskej vláde nemá, nepáči. „Nechce Úniu, ktorá kontroluje dodržiavanie ústavy, práv a slobôd obyvateľov... Chce suverénnu demokraciu na vzor Putina,“ dodáva v úvodníku.


Racketeová zažaluje Salviniho, chce ho odstaviť od sociálnych sietí

Kapitánka v žalobe zdôrazňuje, že konala vždy v záujme migrantov na palube.

RÍM. Kapitánka lode nemeckej mimovládnej organizácie Sea-Watch, ktorá koncom júna priviezla i napriek zákazu do Talianska migrantov zachránených na mori, chce podať žalobu proti talianskemu ministrovi vnútra Matteovi Salvinimu pre ohováranie a navádzanie k trestnej činnosti. Tlačová agentúra APA to uviedla vo štvrtok s odvolaním sa na vyjadrenie právneho zástupcu kapitánky. Carolu Racketeovú (31), ktorá je občiankou Nemecka, v Taliansku zadržali a pred súdom sa má zodpovedať z napomáhania ilegálnej imigrácii a kladenia odporu polícii. V prípade usvedčenia jej hrozí až desať rokov väzenia. Racketeová chce podľa svojho právnika Alessandra Gamberiniho žalobou docieliť, aby talianske súdy nariadili zablokovanie Salviniho účtov v sociálnych sieťach, ako sú Facebbok a Twitter. Tie totiž tento politik pravicovo-populistickej strany Liga Severu využíva na "šírenie nenávistných odkazov". V 14-stranovej žalobe, ktorú plánuje Gamberini podať v piatok, má byť uvedených 22 urážok voči Racketeovej, šírených podľa neho Salvinim prostredníctvom sociálnych sietí a televíznych rozhovorov. Politik opakovane označil kapitánku za "anarchistku, komplicku prevádzačov, potenciálnu vrahyňu, zločinku, kriminálničku či pirátku". Kapitánka v žalobe zdôrazňuje, že konala vždy v záujme migrantov na palube, čo podľa nej konštatovala aj vyšetrujúca sudkyňa, ktorá minulý týždeň rozhodla o jej prepustení z domáceho väzenia. Sťažuje sa, že Salvini opakovane ohováral nielen ju, ale aj organizáciu Sea-Watch. Loď Sea-Watch 3 s kapitánkou Racketeovou vyzdvihla 12. júna celkove 53 migrantov pri pobreží Líbye. Talianske orgány neskôr umožnili vstúpiť na územie krajiny 13 osobám, zvyšných 40 však odmietali prijať. Loď nakoniec vplávala bez povolenia do talianskych vôd i napriek hrozbe vysokej pokuty a zakotvila v prístave na ostrove Lampedusa. Salvini odmieta povoliť humanitárnym záchranárskym lodiam prístup do talianskych prístavov, čo vyúsťuje do desiatok patových situácií, hoci niektorým migrantským člnom sa podľa miestnych médií darí dosiahnuť brehy Talianska aj napriek zákazom. Salvini však trvá na tom, že úrady majú podchytený príchod každého plavidla.


Jourová navštívila Rómov, z vlády na stretnutie neprišiel nikto

Prezident Andrej Kiska tvrdí, že na riešenie problémov vylúčených rómskych komunít čerpáme málo eurofondov.

BRATISLAVA. O chudobe v rómskej komunite, ale aj o vydarených projektoch platených z eurofondov diskutoval prezident Andrej Kiska s eurokomisárkou pre spravodlivosť Věrou Jourovou, ktorá navštívila Krompachy, Chminianske Jakubovany, Rankovce aj Luník IX. Prezident o tom informuje na svojom facebooku. Kiska tvrdí, že z eurofondov sme na riešenie problémov vylúčených rómskych komunít zatiaľ vyčerpali len 8,3 percenta z toho, čo k ním na tento účel prichádza z Európskej únie. "Sú to prostriedky, vďaka ktorým môžeme stavať školy a škôlky, zavádzať vodovody či zabezpečiť miestne policajné hliadky," napísal. Zároveň dodal, že často počúva o tom, že euroúradníci našim problémom nerozumejú a upozornil na to, že Jourová sa osobne prišla oboznámiť so situáciou priamo na miesto. Mrzí ho však, že na stretnutiach s predstaviteľkou Európskej komisie nebol žiaden člen vlády.Peniaze z Únie sú pritom peniaze, za ktoré sa môžu stavať školy a škôlky, zavádzať vodovody, či zabezpečiť miestne policajné hliadky. "Tieto peniaze máme na čo minúť. Skoro polovica segregovaných osídlení nemá prístup k tečúcej vode. Od roku 2010 sa zdvojnásobil podiel mladých ľudí, ktorí nedosiahnu vzdelanie, vďaka ktorému by boli uplatniteľní na trhu práce?" povedal Kiska. Prezident tiež pripomína, že mladým Rómom nedokážeme zabezpečiť vzdelanie rovnakej kvality, ako má zvyšok populácie. Dôsledkom je podľa neho "narastajúci bludný kruh chudoby, na ktorý doplácame všetci". Ako Kiska dodal, riešenia na tieto problémy pritom poznáme - sú nimi vzdelanie, práca a bývanie."Je v našom spoločnom záujme, aby sme vychovali novú generáciu vzdelaných Rómov. Bez vzdelania a kvalifikácie si totiž mladí Rómovia prácu nenájdu," povedal prezident. Kiska tvrdí, že sa musíme postaviť diskriminácii v zamestnávaní a dať príležitosť tým, ktorí pracovať chcú, a zároveň odstrániť chatrče, ktoré prekážajú každému. "Na Slovensku máme množstvo funkčných projektov aj nápadov, ako odstrániť segregáciu a zastaviť nárast chudoby. A k dispozícii máme aj zdroje z Európskej únie," dodal.Kiska priznal, že si váži prácu splnomocnenca vlády pre rómske komunity Ábela Ravasza, ako aj každú iniciatívu, ktorá prispieva k zlepšeniu. Mrzí ho však, že sa s Jourovou nestretol žiaden predstaviteľ vlády. "Riešenia máme, máme aj prostriedky, zjavne tu však chýba vôľa," dodal na záver.


Ceny ropy stúpli, keďže USA a Čína obnovujú rokovania o obchode

NEW YORK. Ceny ropy sa v úvode utorkového obchodovania zvýšili, keďže zástupcovia USA a Číny sa chystajú obnoviť rokovania o obchodných vzťahoch. Ľahká americká ropa v stredu ráno v elektronickom obchodovaní stúpla o 40 centov na 57,27 USD za barel. Jej rast nasledoval po tom, ako v pondelok uzavrela vyššie o 67 centov na hodnote 56,87 USD za barel. Severomorská ropa Brent, ktorej cena sa považuje za medzinárodnú referenčnú cenu, v utorok ráno tiež zdražela, a to o 44 centov na 64,06 USD za barel.


Poľský prezident tvrdí, že Únia je hluchá voči potrebám štátov

Andrzej Duda pripísal inštitúciám Únie časť zodpovednosti za sklamanie z integrácie.

VARŠAVA. Poľský prezident Andrzej Duda pripísal inštitúciám Európskej únie časť zodpovednosti za sklamanie z integrácie. Na štvrtkovom prijatí zahraničných veľvyslancov vo varšavskom prezidentskom paláci ich súčasne vyzval, aby venovali viac pozornosti potrebám členských krajín, informovala agentúra AP. Duda poukázal na brexit a nedávne voľby v niektorých západoeurópskych krajinách, v ktorých získali euroskeptici značnú podporu. Označil to za výsledok toho, že inštitúcie EÚ sú hluché voči potrebám 28 členských štátov. "Inštitúcie Európskej únie by mali prevziať svoju časť zodpovednosti za toto spoločenské rozčarovanie z integrácie a mali by analyzovať urobené chyby," povedal Duda. "Je úlohou únijných inštitúcií (budovať) harmonickú európsku politiku, nie však stigmatizovať, rozdeľovať a znepriateľovať si európske krajiny." Poľský prezident dodal, že inštitúcie EÚ by mali uskutočňovať vôľu členských štátov. "Ak túto hierarchiu obrátime a postavíme inštitúcie nad krajiny, potom narušíme správne usporiadanie vecí," citovala ho AP. Varšava sa dostala do bezprecedentného konfliktu s lídrami EÚ, podľa ktorých súčasná súdna reforma v Poľsku odporuje základným hodnotám Únie. Európska komisia preto iniciovala voči Poľsku konanie na základe článku 7 Zmluvy o EÚ, ktoré by v krajnom prípade mohlo viesť k zbaveniu krajiny hlasovacích práv v Rade EÚ. "Ten, kto si myslí, že má výhradné právo hovoriť, čím by Európa mala byť, bez opýtania sa a zohľadnenia názoru iných, je uzurpátorom európskej myšlienky," vyhlásil Duda.


V Izraeli sa zrazili lietadlá pri manévrovaní na dráhe

Stroj nemeckej spoločnosti Germania zasiahol chvost lietadla izraelských aerolínií.

JERUZALEM. Nemecké lietadlo malo v stredu kolíziu s izraelským lietadlom na Letisku Bena Guriona neďaleko Tel Avivu. Nikto pri tom neutrpel zranenia, došlo iba k hmotným škodám, informovala agentúra AP. Pri kolízii narazil chvost stroja leteckej spoločnosti Germania do chvosta lietadla izraelských aerolínií El Al, uviedol hovorca Izraelskej správy letísk Ofer Lefler. Podľa jeho slov bola spôsobená "značná škoda, hlavne nemeckému lietadlu", ale pasažieri neboli v "nijakom ohrození" a poletia inými letmi. Dodal, že tento zriedkavý incident sa vyšetruje.


Jasličkový zákon už vstúpil do platnosti aj bez Kiskovho podpisu

BRATISLAVA. Prevádzkovatelia jaslí sa budú musieť riadiť novými podmienkami. Od 1. marca tohto roka totiž začala platiť novela tzv. jasličkového zákona, ktorá definuje poskytovanie starostlivosti o dieťa do 3 rokov a považuje ju za sociálnu službu. Detské jasle pritom budú podliehať prísnym požiadavkám na hygienu či na vybavenie priestorov. Novela upravuje poskytovanie starostlivosti o dieťa do troch rokov veku alebo do šiestich rokov veku, ak ide o dieťa s dlhodobo nepriaznivým zdravotným stavom, najmä v čase, keď rodič alebo iná osoba, ktorá má dieťa zverené do osobnej starostlivosti, chodí do zamestnania. Po novom budú "detské jasle" zadefinované ako sociálna služba. Táto služba má pritom podľa ministerstva práce slúžiť na podporu zosúlaďovania rodinného a pracovného života. Opatrovanie detí má byť zabezpečené buď terénnou, alebo ambulantnou formou. Znamená to, že opatrovateľ bude poskytovať starostlivosť o dieťa v domácom prostredí dieťaťa alebo v účelovo vyčlenenom priestore zamestnávateľa rodiča, alebo v zariadení starostlivosti o deti. Prevádzka zariadení bude pritom podliehať prísnym kritériám na hygienu, vybavenie priestorov, taktiež sa sprísnia aj požiadavky na personál. Upraví sa aj zabezpečenie kontrolnej činnosti a registrácie poskytovateľov služieb starostlivosti o deti. "Súčasne sa navrhovanou legislatívnou úpravou zabezpečí, aby aj existujúce zariadenia vzniknuté bez právneho titulu boli registrované a ich činnosť prebiehala jednotne v súlade so zákonom," uviedol rezort práce s tým, že sa reguluje aj činnosť opatrovateľa detí, ktorá je v súčasnosti realizovaná na základe živnostenského oprávnenia. Novelou sa upraví aj poskytovanie služieb zariadeniami, ktoré podľa zákona musia splniť technické stavebné požiadavky. Prevádzkovatelia detských jaslí totiž po novom budú musieť zabezpečiť bezbariérový prístup. Túto požiadavku budú musieť splniť prevádzkovatelia detských jaslí do konca roka 2018. Právna norma začala platiť aj napriek tomu, že ju ani druhýkrát nepodpísal prezident SR Andrej Kiska po tom, čo jeho vetá prelomil parlament. Hlava štátu je totiž presvedčená, že novela v niektorých bodoch je neprimerane diskriminačná voči niektorým skupinám rodičov a detí. "Obmedzenie novej sociálnej služby na zosúlaďovanie pracovného a rodinného života rodičov diskriminuje niektoré deti v prístupe k službám, ktoré môžu významne ovplyvniť kvalitu ich života v dospelosti," odôvodnil Kiska. Minister práce Ján Richter (Smer-SD) však prezidentovi prisľúbil, že pripraví veľkú novelu zákona o sociálnych službách, ktorá spresní súčasný jasličkový zákon. Zmeny má priniesť v tom, že na jasle by mali mať nárok prednostne deti pracujúcich alebo študujúcich rodičov. "Absolútnou prioritou sú matky, ktoré pracujú, alebo sa pripravujú na prácu. Ale nebude obmedzené, aby zriaďovateľ bez ohľadu na to, či je verejný alebo súkromný, mohol prijať do tohto zariadenia aj deti matiek, ktoré nespĺňajú tento základný predpoklad," dodal Richter.


Ako prvý príde hybridný Superb, ktorý sa bude vyrábať v Kvasinách.

PRAHA. Škoda začne v roku 2019 vyrábať autá na elektrický pohon. Začne s hybridom modelu Superb, ktorý sa bude vyrábať v Kvasinách. O rok neskôr spustí v Mladej Boleslavi výrobu vozidla s čisto elektrickým pohonom. V rozhovore pre MF Dnes to povedal šéf automobilky Škoda Bernhard Maier. Výroba elektronických komponentov pre niektoré hybridy koncernu Volkswagen sa podľa Maiera začne už na budúci rok, teda o rok skôr, než automobilka avizovala vo svojom novembrovom vyhlásení. "Už od budúceho roka budeme v našom hlavnom výrobnom závode vyrábať elektrické komponenty pre celý koncern, v závode v Kvasinách potom model Superb s plug-in-hybridným pohonom," povedal v rozhovore Maier. "Naše čisto elektricky poháňané modely budeme od roku 2020 vyrábať v Mladej Boleslavi," dodal Maier. Maier poukázal na koncept Škoda Vision E, ktorý tento rok automobilka predstavila na tohtoročnom šanghajskom autosalóne ako svoju víziu budúcnosti určenej elektrickým pohonom a autonómnou jazdou. Podľa Maiera je v súčasnosti infraštruktúra potrebná pre prevádzku elektromobilov nedostatočná. "Počítame s tým, že až v roku 2019 uvedieme na trh náš prvý plug-in hybrid a krátko potom aj prvé vozidlo s čisto elektrickým pohonom, situácia sa už výrazne zlepší a k dispozícii už bude rozsiahlejšia infraštruktúra," uviedol Maier.


Smrť Gauliedera vyšetrujú ako usmrtenie, aj ako obmedzovanie slobody

Františka Gauliedera našli v sobotu ráno mŕtveho.

BRATISLAVA. Smrť bývalého poslanca parlamentu za HZDS Františka Gauliedera vyšetruje polícia aj ako usmrtenie, aj ako obmedzovanie osobnej slobody. Informáciu priniesla RTVS, ktorej to potvrdila hovorkyňa nitrianskej polície Božena Bruchertová. "Polícia vo veci koná a vedie trestné stíhanie vo veci trestných činov usmrtenia a obmedzovania osobnej slobody. Vzhľadom na prebiehajúce vyšetrovanie nebudeme poskytovať žiadne informácie," uviedla pre RTVS hovorkyňa. Františka Gauliedera našli v sobotu ráno mŕtveho, pričom podľa prvých informácií ho zrazil vlak a polícia pracuje aj s verziou samovraždy. Polícia našla jeho auto odstavené medzi Trnovcom nad Váhom a Šaľou. Gaulieder bol od roku 1994 poslancom parlamentu za HZDS, v roku 1996 ho podľa Ústavného súdu SR protizákonne zbavili mandátu. Dôvodom mal byť list, ktorý mal poslať vtedajšiemu šéfovi parlamentu Ivanovi Gašparovičovi, v ktorom sa vraj vzdal mandátu. Štát mu po sťažnosti na Európskom súde pre ľudské práva vyplatil odškodné 30-tisíc eur. V minulosti už Gauliederovi pred domom vybuchla bomba, viackrát si v poštovej schránke objavil náboj. Ako nezávislý poslanec pôsobil v mestskom zastupiteľstve v Galante. Pracoval aj ako šéf bezpečnosti vo firme Slovak Telecom.


Futbalisti Žiliny takmer dopustili senzáciu. Okrem postupu ma neteší nič, priznal tréner

BRATISLAVA. Futbalisti fortunaligového futbalového klubu MŠK Žilina neboli ďaleko od toho, aby zakopli už v druhom kole domácej pohárovej súťaže Slovnaft Cup. Tím spod Dubňa totiž na pôde treťoligových Lipian triumfoval najtesnejším rozdielom 1:0, gólom iba 18-ročného Patrika Mysloviča. Domáci hráči mali v súboji proti favoritovi niekoľko šancí, ale nenašli recept na skúseného brankára Miloša Volešáka. Kouč hostí Jaroslav Kentoš nebol po súboji spokojný. "Okrem postupu ma neteší asi nič. Výkon nebol dobrý, treba to povedať na rovinu. V úvode sme nepremenili šance, následne sme nevedeli prekonať súpera v blokovej obrane," vravel Kentoš pre oficiálny klubový web. "Mali sme málo správnych nábehov do šestnástky, bolo tam veľa ofsajdových pozícií. Mám zmiešané pocity. Zmenili sme viacerých hráčov, niektorí sú po zranení, čo sa prejavilo. Pre nás všetkých musí byť dnešný výkon varovným prstom, okrem postupu toho dnes veľa nepotešilo," dodal. Zaujímavosťou je, že Žilinčania sa v národnom pohári za ostatné štyri sezóny predstavili na pôde Lipian už tretíkrát. A tretíkrát dosiahli u súpera triumf o jeden gól. V rokoch 2016 a 2017, v oboch prípadoch 27. septembra, zvíťazili 2:1. Mladíka Mysloviča potešil dôležitý presný zásah, ktorým rozhodol o postupe svojho tímu. "Pri mojom góle som si povedal, že už bolo veľa centrov, kombinácii, tak som to skúsil strelou. Som rád, že mi to padlo aj v súťažnom zápase. Ich brankár bol najlepším hráčom zápasu, pochytal toho veľa a domáci mu môžu ďakovať, že ich držal v hre do konca zápasu. Gól venujem mojej starkej, ktorá prežíva ťažšie obdobie," prezradil hrdina Žiliny. Podľa žilinského stredopoliara jeho tím postúpil zaslúžene. "Od prvej minúty sme dominovali, ale nepremenili sme šance a nestrelili sme upokojujúce góly. Potom by to vyzeralo inak. Takto napokon rozhodla jedna šanca, no je to naše zaslúžené víťazstvo a náš postup ďalej," dodal.


Krajiny zo severu Európy podniknú kroky proti zmene klímy

Lídri severských krajín a Nemecka hovorili na Islande o klimatickej zmene.

REYKJAVÍK. Klimatická zmena a snahy o jej zmiernenie boli hlavným bodom programu utorkového neformálneho summitu severských krajín na Islande, na ktorom sa zúčastnila aj nemecká kancelárka Angela Merkelová. Samotný Island chce dosiahnuť tzv. klimatickú neutralitu do roku 2040, čo je o desať rokov skôr než cieľový termín Nemecka. Podobné ambície deklarovali aj iné severské krajiny, informovala tlačová agentúra DPA. Island momentálne predsedá Severskej rade, ktorá zahŕňa tiež Dánsko, Fínsko, Nórsko a Švédsko, ako aj poloautonómne územia ako Grónsko. Islandská premiérka Katrín Jakobsdóttir povedala, že severské krajiny a Nemecko sa dohodli na "užšej spolupráci" v oblastiach, ako sú udržateľnosť, budúcnosť práce a demokracia. Šéfka dánskej vlády Mette Frederiksenová však zdôraznila potrebu podnikať kroky proti zmene klímy. Švédsky premiér Stefan Löfven uviedol, že severskí lídri pôjdu na nadchádzajúci klimatický summit OSN v New Yorku "so silným odkazom, že ku klimatickej otázke je potrebné pristupovať veľmi prakticky". Podľa Merkelovej sa šéfovia severských vlád zhodli, že klimatická zmena ja v ich krajinách "viditeľná", čo však platí aj pre Nemecko. "Cena ničnerobenia bude určite vyššia ako cena činov," povedala nemecká kancelárka, ktorá mala na Islande príležitosť vidieť niektoré prejavy globálneho otepľovania. Island minulý víkend odhalil pamätnú tabuľu venovanú ľadovcu Okjökull, ktorý sa v dôsledku klimatickej zmeny roztopil.


Saudskoarabský princ označil Chameneího za Hitlera Blízkeho východu

Ostrými slovami na adresu Iránu nešetril ani korunný princ.

TEHERÁN. Irán označil za "nezrelého" saudskoarabského korunného princ Muhammada bin Salmána, ktorý predtým nazval iránskeho duchovného vodcu ajatolláha Alího Chameneího Hitlerom Blízkeho východu. Informovala o tom spravodajská televízia BBC. Vo vojne slov medzi oboma regionálnymi mocnosťami, ktorými sú Irán a Saudská Arábia, iránske ministerstvo zahraničných vecí vyzvalo Muhammada bin Salmána, aby sa "zamyslel nad osudom" regionálnych diktátorov. Ostrými slovami na adresu Iránu podľa BBC nešetril ani korunný princ, ktorý je neoficiálnym vládcom Saudskej Arábie, keď pre denník New York Times povedal, že Teheránu by sa nemalo dovoliť, aby rozširoval svoj vplyv. "Od Európy sme sa naučili, že appeasement nefunguje. Neželáme si, aby tento nový iránsky Hitler zopakoval na Blízkom východe to, k čomu došlo v Európe," povedal princ s odkazom na Alího Chameneího, čo v Iráne vyvolalo búrlivé odmietavé reakcie. Hovorca iránskeho ministerstva zahraničných vecí Bahrám Ghásemí obvinil "avanturistického" saudskoarabského korunného princa z "nezrelých, neuvážených a nepodložených vyjadrení a správania", uviedla polooficiálna iránska agentúra Isna. "Rozhodne mu odporúčam, aby porozmýšľal a pouvažoval, aký osud v uplynulých rokoch stihol známych diktátorov v tejto oblasti, z ktorých politiky a správania si berie príklad," povedal Ghásemí.


R. Kellyho prepustili z väzby po zaplatení časti kaucie

Americký spevák uhradil stotisíc z miliónoveej kaucie.

CHICAGO. Amerického speváka R. Kellyho, obvineného z pohlavného zneužívania štyroch žien, prepustili v pondelok po zaplatení časti kaucie z väzby. Informovali o tom agentúry AFP a AP. Päťdesiatdvaročný Kelly sa krátko predtým vyhlásil na súde v Chicagu prostredníctvom svojho právnika za nevinného vo všetkých desiatich bodoch obžaloby. R. Kellyho v piatok obžalovali zo sexuálneho zneužívania štyroch žien, z ktorých tri boli v tom čase neplnoleté. K týmto činom malo podľa prokuratúry dôjsť v rokoch 1998-2010. Reper sa po vydaní zatykača sám prihlásil na policajnej stanici v Chicagu. Sudca okresu Cook County v americkom štáte Illinois stanovil na sobotňajšom pojednávaní kauciu na jeho prepustenie vo výške milión dolárov, z ktorej musel hudobník zaplatiť desať percent, čo v pondelok aj urobil. Požadovanú čiastku však zložila 47-ročná z Romeoville, ktorá sa podľa novín Chicago Tribune označila za Kellyho "priateľku". R. Kelly, vlastným menom Robert Sylvester Kelly, patrí k najpredávanejším popovým spevákom v Spojených štátoch. Medzi jeho hity patria skladby Ignition, I Believe I Can Fly či Bump N' Grind. Okrem toho je aj skladateľom a producentom, pričom v minulosti trikrát získal cenu Grammy. V roku 2002 Kellyho obvinili z účasti na nakrúcaní detskej pornografie, v roku 2008 ho však oslobodili spod všetkých 14 bodov obžaloby. V januári však televízna stanica Lifetime odvysielala seriál, v ktorom niekoľko žien obvinilo speváka z toho, že mal sex s dievčatami mladšími ako 16 rokov. Ďalší svedkovia tvrdili, že k ženám sa správal ako k sexuálnym otrokyniam.


Špekulanti sa bijú o akcie Deutsche Bank, ktorá môže naštartovať krízu

Agentúra AFP vydala správu, že pokuta pre nemeckú banku môže byť nižšia, ako sa čakalo. Na trhu to spôsobilo ošiaľ.

BRATISLAVA. Deutsche Bank zažila v závere minulého týždňa najrušnejšie chvíle vo svojej burzovej histórii. Na Wall Street zmenilo za jediný obchodný deň majiteľa až päť percent všetkých jej akcií. Znamenalo to najväčší nápor špekulantov od jej vstupu na zámorskú burzu v roku 2001. Informoval o tom český web e15.cz. Rekordný záujem akcionárov súvisel so špekuláciami, že americká vláda zmierni pokutu, ktorú má banka zaplatiť a ktorá sa týka ešte obdobia veľkej finančnej krízy. Zatiaľ čo doteraz sa počítalo s pokutou 14 miliárd dolárov, v závere týždňa prišla agentúra AFP s informáciou o tom, že Washington je ochotný dohodnúť sa s nemeckou bankou na nižšej sume, 5,4 miliardách dolárov. Výsledkom bola nákupná horúčka, ktorá vyniesla akcie banky v priebehu jediného dňa o 14 percent vyššie. Napriek tomu sú jej akcie o 15 percent nižšie oproti septembrovým maximám. Ostatné európske banky, ktoré sú na Deutsche Bank naviazané, však zažili šok. Do konca septembra zaznamenali najsilnejší burzový prepad od brexitu, ich akcie zaradené do indexu Euro stoxx padli zo svojich septembrových maxím o približne sedem percent. „Dohoda banky s ministerstvom spravodlivosti na prijateľných podmienkach môže situáciu banky výrazne stabilizovať. Naopak, ak by výsledná pokuta presiahla napríklad sedem miliárd dolárov, banka by s veľkou pravdepodobnosťou musela vydať nový kapitál. Je otázne, či chce mať Amerika nálepku toho, kto destabilizoval bankový sektor,“ komentuje analytik Cyrrusu Marek Hatlapatka.


Lajčák je pre Fica jedným z vhodných kandidátov na prezidenta

Premiér uviedol, že pre Smer by mohla byť štvrtá účasť vo vláde nebezpečná.

BRATISLAVA. Smer by mohol za prezidentského kandidáta podporiť Miroslava Lajčáka, súčasného ministra zahraničných vecí a úradujúceho predsedu Valného zhromaždenia OSN. Povedal to premiér Robert Fico v rozhovore pre týždenník Plus sedem dní. "Sú ľudia v Smere alebo spojení so Smerom, ktorí na verejnosti nie sú vnímaní až tak stranícky. Osobne vnímam napríklad Mira Lajčáka ako veľmi silného človeka, ktorý by mal právo uchádzať sa o takúto pozíciu," povedal Fico pre týždenník. Premiér tiež uviedol, že "si nie je istý, či má byť Smer štvrtýkrát vo vláde, lebo by to stranu mohlo zničiť".  Diskutujeme o tom, či máme za každú cenu bojovať o pozíciu v novej vláde, pretože účasť Smeru vo štvrtej vláde po sebe by mohla mať pre stranu devastujúce účinky," priznal Fico s tým, či možno nezaujať pozíciu silnej opozície, ktorá sa znovu nadýchne a ponúkne nové kádre. Premiér nedávno potvrdil, že za prezidenta kandidovať nebude. Súčasný prezident SR Andrej Kiska zverejní rozhodnutie o tom, či bude opätovne kandidovať na túto funkciu, najneskôr do septembra 2018. Minister zahraničných vecí a predseda 72. Valného zhromaždenia OSN Miroslav Lajčák si váži, že sa jeho meno spomína v súvislosti s možnou kandidatúrou na prezidenta, ale momentálne má na práci iné veci. Povedal to dnes po rokovaní vlády pre novinárov. Na otázku, či si vie predstaviť, že by za prezidenta kandidoval, Lajčák odpovedal „nepredstavujem si to“.Na otázku, či už počul o Ficovom vyjadrení, Lajčák povedal, že už o tom čítal, váži si, že sa jeho meno v tejto súvislosti spomína, ale s premiérom Robertom Ficom to neriešil. „Riešim to, čo mám tu a teraz. Teraz mám dve dôležité funkcie, neriešim takúto otázku,“ povedal ďalej Lajčák s tým, že je predčasné o takom niečom hovoriť.


Čína požaduje od USA zrušenie ciel, aby sa mohli dohodnúť

Podľa Pekingu ide obom stranám o ukončenie obchodnej vojny.

PEKING. Čína vo štvrtok zdôraznila, že USA musia zrušiť clá, aby krajiny mohli dosiahnuť konečnú obchodnú dohodu. "Čínske stanovisko, zásady ani cieľ týkajúci sa obchodných rokovaní medzi Čínou a USA sa nikdy nezmenili," uviedol hovorca ministerstva obchodu Kao Feng na tlačovej konferencii. "Konečným cieľom oboch strán pri rokovaniach je ukončenie obchodnej vojny, zrušenie všetkých dodatočných ciel," povedal Kao. "To je dobré pre Čínu, dobré pre USA a dobré pre svet." Obchodná vojna medzi dvomi najväčšími svetovými ekonomikami už trvá približne 1,5 roka. Obe strany vzájomne prijali clá na dovoz veľkého objemu tovarov. Posledné kolo obchodných rokovaní sa skončilo minulý týždeň vo Washingtone, pričom obe strany ohlásili predbežnú čiastočnú dohodu, ktorá by mala zaistiť dočasné prímerie v obchodnej vojne. USA odložili zavedenie ďalších ciel, tie mali začať platiť v utorok (15. 10.). Americký prezident Donald Trump vyhlásil, že čiastočná dohoda by mala byť formulovaná a pripravená na podpis v priebehu troch týždňov a že bude riešiť obavy týkajúce sa dodržiavania práv duševného vlastníctva a finančných služieb. Trump takisto tvrdil, že Čína nakúpi poľnohospodárske produkty z USA za 40 miliárd až 50 miliárd USD. Kao vo štvrtok tento objem nepotvrdil, povedal však, že čínske firmy zvýšia nákupy poľnohospodárskych produktov z USA podľa potrieb čínskeho trhu a na základe trhových princípov.


Lietadlo neodpovedalo dispečerom, Maďari vyhlásili poplach

Lietadlo letelo zo Stuttgartu do egyptskej Hurghady.

BUDAPEŠŤ. Maďarské civilné riadenie letovej prevádzky HungaroControl zalarmovalo v piatok predpoludním letectvo ozbrojených síl po tom, čo do vzdušného priestoru Maďarska vletelo nemecké dopravné lietadlo a neohlásilo sa dispečerom. Informovala o tom komerčná televízia ATV na svojej internetovej stránke. Podľa informácií HungaroControlu išlo o lietadlo spoločnosti TUI, ktoré letelo zo Stuttgartu do egyptskej Hurghady. Piloti sa nespojili po vstupe do maďarského vzdušného priestoru s tamojším riadením letovej prevádzky a s leteckými dispečermi nekomunikovali ani po niekoľkých výzvach. Lietadlá maďarských vzdušných síl Saab JAS 39 Gripen vzlietli k stroju Boeing 737-800, identifikovali ho a sprevádzali až k hraniciam Maďarska.


Čínska centrálna banka opäť stanovila kurz jüanu nad citlivou sedmičkou

Kurz je najslabší za viac ako desaťročie.

PEKING. Čínska centrálna banka stanovila v piatok stredový referenčný kurz pre jüan na 7,0136 CNY/USD, teda najslabší od 3. apríla 2008. People's Bank of China (PBOC) tak druhý deň po sebe stanovila stredový kurz meny nad psychologicky dôležitou a politicky citlivou hranicou 7 CNY/USD. Napriek tomu však bol kurz silnejší, než očakávali analytici. Vo štvrtok PBOC stanovila stredový kurz na 7,0039 CNY/USD. PBOC každý deň stanovuje referenčný stredový kurz jüanu, okolo ktorého sa jej môže pohybovať v pásme dve percentá. Na domácom trhu sa takzvaný onshore jüan predával pri kurze 7,0487 CNY/USD a na zahraničnom trhu offshore jüan pri kurze 7,0725 CNH/USD. Tlak na oslabovanie jüanu zrejme bude pokračovať, kým bude pretrvávať neistota týkajúca sa vyhliadok ekonomiky a obchodu, uviedol šéf a globálny stratég firmy LGT Capital Partners Mikio Kumada. Dodal, že PBOC bude podľa neho držať kurz okolo úrovne 7 CNY/USD a že zrejme nedovolí ďalšie výraznejšie oslabenie meny.


Barcelona v šlágri zdolala Juventus, za PSG dali góly Neymar aj Mbappé

Liga majstrov - utorok

Génius Messi

Debakel Chelsea

Incident s Mbappém

Pogba sa zranil

Neymara kritizujú

Londýnska Chelsea deklasovala svojho súpera, darilo sa i Manchestru United či Bayernu Mníchov.

BRATISLAVA. Futbalisti FC Barcelona zvíťazili v utorňajšom šlágri prvého kola skupinovej fázy Ligy majstrov 2017/2018 na domácej pôde nad Juventusom Turín jednoznačne 3:0. Z úspešného vstupu do novej sezóny sa tešili aj hráči Bayernu Mníchov, Manchestru United, Parížu Saint-Germain, či Chelsea Londýn. Barcelona sa svojmu súperovi revanšovala za vyradenie vo štvrťfinále uplynulej sezóny prestížnej súťaže, v ktorej to Juventus dotiahol až do neúspešného finále. Prvú šancu v zápase D-skupiny na Camp Nou si vypracovali hostia, Mattia De Sciglio vypálil spoza šestnástky a Marc-Andre ter Stegen mal čo robiť, aby loptu vyškriabal. O ďalších šesť minút ho preveril aj Miralem Pjanič. V ďalších minútach už prebrali taktovku domáci, no súper ich držal ďaleko pred svojou šestnástkou. Tempo bolo pomalé a šancí málo. Zaujala strela Luisa Suareza po priamom kope a výborný zákrok Gianluigiho Buffona, i šanca Ousamu Dembélého. V samom závere prvého polčasu sa domáci dočkali. Lionel Messi sa po narážačke so Suarezom dostal na hranicu šestnástky a strelou ľavačkou pomedzi nohy Mehdiho Benatiu k pravej žrdi otvoril skóre. Bol to jeho 95. gól v Lige majstrov a 98. v európskych pohároch. Argentínsky hráč mohol zvýšiť v 52. minúte, ale jeho strela skončila na pravej žrdi. O štyri minúty neskôr už pridal druhý Ivan Rakitič, ktorý sa presadil z dorážky - 2:0. Domáci mali hru pod kontrolou aj v ďalšom priebehu a v 69. minúte po rýchlej kontre pridal Messi tretí gól svojho klubu. V 78. minúte dostal Suarez loptu štvrtýkrát za Buffona, no rozhodca gól neuznal pre ofsajd. V ďalšom stretnutí skupiny vyhral Sporting Lisabon na pôde Olympiakosu Pireus 3:2. Brazílčan Neymar strelil svoj premiérový gól v Lige majstrov v drese Parížu Saint-Germain už v 19. minúte duelu B-skupiny s Celticom Glasgow, keď otvoril skóre po vyhratom šprintérskom súboji a presnom zakončení pod brvno. O štvrťhodinu neskôr si nabehol na dlhý center, hlavou sklepol loptu do vápna a Kylian Mbappé ju poslal do siete. Pre francúzskeho mladíka to bol taktiež prvý gól v Lige majstrov za PSG. Do polčasu ešte premenil jedenástku Edison Cavani a o víťazovi bolo rozhodnuté. V druhom dejstve si navyše strelil vlastný gól domáci Mikael Lustig a na konečných 5:0 zaokrúhlil Cavani. Uspel aj Bayern, ktorý zdolal oslabený Anderlecht 3:0. AS Rím si v domácom zápase C-skupine zmeral sily s vlaňajším semifinalistom Atleticom Madrid a duel, v ktorom dominovali hostia, sa nakoniec skončil bezgólovou remízou. V druhom skupinovom zápase si londýnska Chelsea pochutila na nováčikovi Karabach Agdam, ktorého privítala medzi európskou elitou debaklom 6:0. Manchester United sa po ročnej pauze predstavil v skupinovej fáze a otvoril ju triumfom na domácej pôde nad švajčiarskym FC Bazilej 3:0. Trénerovi Jose Mourinhovi pokazilo víťazstvo v A-skupine zranenie stredopoliara Paula Pogbu, ktorý musel z ihriska už v 19. minúte. Na jeho miesto prišiel Marouane Fellaini a o štvrťhodinu neskôr otvoril hlavou skóre. Druhý gól pridal v 53. minúte Romelu Lukaku a skóre uzavrel Marcus Rashford. V ďalšom stretnutí A-skupiny vyhrali futbalisti CSKA Moskva na štadióne Benfica Lisabon 2:1, keď otočili z 0:1. Liga majstrov 2017/2018 (utorok 12. septembra): Benfica Lisabon - CSKA Moskva 1:2 (0:0)Gól: 50. Seferovič - 63. Vitinho (z 11m), 71. Žamaletdinov Manchester United - FC Bazilej 3:0 (1:0)Góly: 35. Fellaini, 53. Lukaku, 84. Rashford Celtic Glasgow - Paríž St. Germain 0:5 (0:3)Góly: 19. Neymar, 34. Mbappé, 40. a 85. Cavani (prvý z 11m), 83. Lustig (vl.) Bayern Mníchov - Anderlecht Brusel 3:0 (1:0)Góly: 12. Lewandowski (z 11m), 65. Alcantara, 90. KimmichČK: 11. Kums (Brusel) Chelsea Londýn - Karabach Agdam 6:0 (2:0)Góly: 5. Pedro, 30. Zappacosta, 55. Azpilicueta, 71. Bakayoko, 76. Batshuayi, 82. Medvedev (vl.) AS Rím - Atletico Madrid 0:0 FC Barcelona - Juventus Turin 3:0 (1:0)Góly: 45. a 69. Messi, 56. Rakitič Olympiakos Pireus - Sporting Lisabon 2:3 (0:3)Góly: 90. a 90.+3 Pardo - 2. Doumbia, 13. Martins, 43. Fernandes


Spojené štáty posielajú domov viac ako 50-tisíc honduraských utečencov

WASHINGTON. Administratíva prezidenta Donalda Trumpa oznámila v piatok ukončenie programu ochrany pre desaťtisíce Hondurasanov žijúcich v Spojených štátoch, informovala agentúra DPA. Rozhodnutie sa týka viac ako 50.000 honduraských imigrantov, ktorí dostali možnosť žiť a pracovať v USA po tom, čo hurikán Mitch spustošil v roku 1998 ich krajinu. Tí majú teraz 20 mesiacov na to, aby opustili Spojené štáty. Ministerka vnútornej bezpečnosti USA Kirstjen M. Nielsenová skonštatovala, že k rozhodnutiu o ukončení dočasného programu ochrany pre Hondurasanov došlo po prehodnotení situácie v ich domovskej krajine. "Od roku 1999 sa podmienky v hurikánom postihnutom Hondurase výrazne zlepšili," uviedlo ministerstvo vnútornej bezpečnosti vo svojom vyhlásení. Dodalo, že od posledného preskúmania situácie v októbri 2016 urobil Honduras "výrazný pokrok v obnove krajiny po hurikáne". Na základe týchto zistení Nielsenová rozhodla, že narušenie životných podmienok v hurikánom postihnutom Hondurase "kleslo do takej miery, že by už nemalo byť považované za závažné". Hondurasania, ktorí neopustia USA do 5. januára 2020, budú z krajiny deportovaní.


Mesto pripravuje spomienku na obete holokaustu

Mená obetí z deportačných listov čítajú osobnosti slovenského kultúrneho a spoločenského života.

BRATISLAVA. Vo štvrtok 8. septembra o 18:00 sa v Mestskom divadle P. O. Hviezdoslava v Bratislave uskutoční pietna spomienka - Čítanie mien obetí holokaustu. Tento akt bude pri príležitosti pamätného dňa holokaustu, ktorý pripadá na piatok 9. septembra. Ako informovala Katarína Kohútiková z oddelenia komunikácie a marketingu kancelárie primátora hlavného mesta SR Bratislavy, je tradíciou, že od roku 2009 si tento deň pripomíname čítaním mien obetí slovenského holokaustu z 57-tisíc deportačných listov. Ocenia aj študentov, ktorí písali eseje o holokauste v rámci nultého ročníka súťaže Naši susedia. Dňa 9. septembra v roku 1941 vtedajšia Slovenská republika prijala 290 represívnych paragrafov, tzv. Židovský kódex, ktoré vyústili do procesu židovských deportácií. Mená sa čítajú z deportačných listov, ktoré sa zachovali. Deportačné listy sú z prvej vlny deportácií, ktoré boli v roku 1942. Zoznamy odvlečených z druhej vlny deportácií, ktoré boli v septembri 1944, sa nezachovali a do dnešného dňa Slovensko nemá skompletizovaný zoznam obetí holokaustu. Mená obetí z deportačných listov už čítali osobnosti slovenského kultúrneho a spoločenského života ako Emília Vášáryová, Martin Huba, Peter Lipa, Pavel Vilikovský, Božidara Turzonovová, Soňa Valentová, Marián Slovák, Ľubomír Feldek či Miroslav Cipár.


Zverejnili top firmy strednej a východnej Európy. Pozrite sa, o aké ide

Väčšina spoločností pochádza z Poľska, úspešné boli ale aj české firmy.

BRATISLAVA. Z prvých 50 najväčších firiem strednej a východnej Európy sa zo Slovenska umiestnili automobilky Volkswagen Slovakia a Kia Motors Slovakia, ďalej Slovnaft a Samsung Electronics. Väčšina spoločností pochádza z Poľska, úspešné boli aj české firmy. Napríklad automobilka Škoda Auto sa umiestnila tento rok v rebríčku CE Top 500, ktorý každoročne zostavuje konzultačná spoločnosť Deloitte, na treťom mieste s tržbami za vlaňajší rok za vyše 11 miliárd eur. Rebríček zverejnil český spravodajský portál Hospodárskych novín ihned.cz, všetkých 500 firiem si môžete pozrieť na tomto odkaze. Úspech zožal najmä český e-shop Alza, ktorý sa v rebríčku ocitol vôbec po prvýkrát. Najväčšou firmou je aj tento rok poľský ropný a petrochemický koncern PKN Orlen. Deloitte zostavuje rebríček už od roku 2006, vychádza z konsolidovaných výnosov spoločností za fiškálny rok 2015 z 19 krajín strednej a juhovýchodnej Európy. V zozname nie sú zahrnuté ruské a bieloruské spoločnosti. České HN to "spracovatelia rebríčku vysvetľujú zložitým prístupom k spoľahlivým a overiteľným dátam z ruského prostredia". V rebríčku sa tento rok neumiestnili ani žiadne firmy z Albánska či Čiernej Hory.


Štátny rozpočet dosiahol schodok 635,1 milióna eur

BRATISLAVA. Štátny rozpočet dosiahol ku koncu apríla tohto roka schodok vo výške 635,1 milióna eur. Medziročne klesol o 11 miliónov eur, čo predstavovalo zníženie o 1,7 %. Vyplýva to zo zverejnených údajov ministerstva financií. Výdavky štátneho rozpočtu boli pri medziročnom porovnaní nižšie o 117,3 milióna eur, čo v medziročnom porovnaní predstavuje pokles o 2,5 %. Oproti rovnakému obdobiu minulého roka boli príjmy nižšie o 106,3 mil. eur, teda o 2,6 %. Ako ďalej vyplýva zo zverejnených údajov, medziročný nárast daňových príjmov predstavoval 249,5 milióna eur, zvýšil sa teda o 7,7 %. "Pozitívny vývoj bol zaznamenaný pri dani z pridanej hodnoty vo výške 297,5 milióna eur, pri spotrebných daniach vo výške 29 miliónov eur, pri dani vyberanej zrážkou vo výške 5,5 milióna eur a pri dani z príjmov fyzických osôb vo výške 1,5 milióna eur," vyčíslilo ministerstvo s tým, že pri dani z príjmov právnických osôb došlo k medziročnému poklesu vo výške 89,5 milióna eur. Výdavky na obsluhu štátneho dlhu zaznamenali medziročný pokles o 3,2 milióna eur, teda o 0,5 %. "V kategóriách výdavkov štátneho rozpočtu súvisiacich s čerpaním prostriedkov z rozpočtu EÚ (EÚ fondy) došlo k medziročnému poklesu o 157,7 milióna eur, s čím súvisí aj úspora zdrojov spolufinancovania o 21,6 milióna eur," doplnil rezort financií. Platba do rozpočtu EÚ zaznamenala medziročný pokles o 12,2 milióna eur. Čerpanie ďalších výdavkov štátneho rozpočtu sa medziročne znížilo o 89,6 milióna eur.


Poslanci by mali kandidátov na ústavných sudcov voliť 20. júna

Na pondelkovom vypočutí sa zúčastní pravdepodobne desať kandidátov.

BRATISLAVA. Parlament by mal opätovne voliť kandidátov na sudcov Ústavného súdu (ÚS) SR vo štvrtok 20. júna podvečer. Diskusia k voľbe by mala byť v daný deň o 15.00 h. Vyplýva to z návrhu programu nadchádzajúcej schôdze parlamentu zverejneného na webe Národnej rady SR. Uchádzačov o post ústavného sudcu je 16, členovia parlamentného ústavnoprávneho výboru ich budú vypočúvať v pondelok 17. júna. Kandidátmi na sudcov ÚS SR sú Katarína Čechová, Rudolf Čirč, Ladislav Duditš, Michal Ďuriš, Libor Duľa, Boris Gerbery, Martina Jánošíková, Štefan Kseňák, Peter Kubík, Michal Matulník, Peter Melicher, Edita Pfundtner, Zuzana Pitoňáková, Radoslav Procházka, Peter Straka a Robert Šorl. Čirč a Kubík sú novými uchádzačmi. Na pondelkovom vypočutí sa zúčastní pravdepodobne desať kandidátov, šiesti sa podľa šéfa výboru Róberta Madeja (Smer) ospravedlnili. Každý uchádzač má počas verejného híringu 15 minút na to, aby sa predstavil. Uchádzač bude odpovedať na každú jednotlivú otázku maximálne päť minút. Poslanci už volili kandidátov v troch voľbách. Stále však nezvolili dostatočný počet, čiže 18 kandidátov, spolu ich zvolili zatiaľ 12. Na Ústavnom súde SR sa v polovici februára uvoľnilo deväť sudcovských miest. Z celkového počtu 13 sudcov je aktuálne obsadených sedem miest. Predsedom ÚS je Ivan Fiačan.


Udelili Novinárske ceny, in memoriam ocenili aj Jána Kuciaka

Novinárske ceny na Slovensku udeľovali štrnásty raz.

BRATISLAVA. Symbolicky práve na Svetový deň slobody tlače už po štrnásty raz udeľovali na Slovensku Novinárske ceny. Najviac ocenení - sedem - získala redakcia Denníka N, štyri ceny si prebrali Aktuality.sk, tri denník SME a po jednej Trend a Korzár. Redaktori RTVS získali všetky tri ceny za televíznu a rozhlasovú žurnalistiku. In memoriam ocenili na záver večera aj zavraždeného novinára Jána Kuciaka. Cenu novinárskej ceny 2017 a Fondu investigatívnej žurnalistiky prevzali jeho rodičia spolu so šéfom investigatívneho tímu Aktuality.sk Marekom Vagovičom. Pozrite si, ako to na oceňovaní vyzeralo a tiež zoznam všetkých ocenených. Najlepšia investigatíva: SNS na obrane. Vladimír Šnídl, Denník N Najlepší rozhovor: Marek Gajdoš: Urobili zo mňa nepriateľa štátu. Marek Vagovič, Aktuality.sk Najlepší komentár: Autorská strana Beaty Balogovej, Denník SME Najlepší analytický príspevok: Máme lepšie nemocnice ako na Západe. Mária Hunková, Trend Najlepšia reportáž a zároveň cena Solutions Journalism: Takto učí dobrý učiteľ. Juraj Koník, Martina Koník, Tomáš Benedikovič, Denník N Najlepší regionálny príspevok: Séria káuz Tempus, Peter Jabrik, Jaroslav Vrábeľ, Korzár Najlepšia fotografia: Mosúl cena za slobodu. Juraj Mravec pre Denník N a Aktuality.sk Najlepší kreslený vtip, komiks, karikatúra: Martin Shooty Šútovec, Denník N Najlepší blog: Radovan Bránik, blog.sme.sk Cena za inovatívnu online žurnalistiku: Peter Nagy, sluby.sme.sk TELEVÍZNA A ROZHLASOVÁ ŽURNALISTIKA: Najlepšia investigatíva: Reportéri: Zviera ako vec. Katarína Začková, RTVS Najlepšia reportáž: Reportéri: O cigánskych studničkách. Reportéri: Myšlienky a tradície tohto národa. Lýdia Kokavcová, RTVS Najlepší rozhovor: Sú korupcia, podplácanie a rodinkárstvo našimi tradičnými normami? Oľga Baková, Tomáš Kaminský, Ľubica Stanek, Ondrej Starinský, Andrea Horečná, Maja Hriešik, RTVS ŠPECIÁLNE OCENENIA: Cena Asociácie vydavateľov tlače: 25 rokov Slovenska, Aktuality.sk Cena Zastavme korupciu: Vyšetrovateľ Gorily Gajdoš: Vidím, koľko komu Penta poslala na účet, ale neviem dokázať, že je to úplatok. Monika Tódová, Denník N Cena Otvorenej spoločnosti: Vzdelávacie projekty Denníka N pre stredné školy Cena Fondu Investigatívnej žurnalistiky: Ján Kuciak


Hygienici varujú pred nebezpečnou krvou v spreji, tetovacími farbami a leskami

Falošná krv v spreji môže spôsobiť rôzne infekcie hlavne u rizikových skupín spotrebiteľov.

BRAITSLAVA. Úrad verejného zdravotníctva (ÚVZ) SR upozorňuje na výskyt nebezpečných výrobkov v Európskej únii, ktoré nahlásili do systému Rapex (rýchly výstražný systém pre nepotravinárske výrobky) kontrolné orgány v Írsku, Taliansku a Spojenom kráľovstve. TASR o tom informovala hovorkyňa ÚVZ Daša Račková. "Je možné, že uvedené výrobky sa vyskytujú aj v Slovenskej republike," uviedla Račková. Prvým výrobkom je falošná krv v spreji - make-up na karneval Murder Motel pôvodom z Číny. Vo výrobku bol podľa ÚVZ zistený prekročený povolený limit pre mikroorganizmy, čo je v rozpore s nariadením Európskeho parlamentu a Rady o kozmetických výrobkoch. Výrobok môže spôsobiť rôzne infekcie hlavne u rizikových skupín spotrebiteľov. Kontrolné orgány nahlásili tiež farbu na tetovanie Solid Gold tattoo pigment značky Eternal Ink pôvodom zo Spojených štátov (USA). "Výrobok obsahuje látku toluidine," upozorňuje hlavný hygienik SR Ján Mikas. Ďalšie nahlásené výrobky sú farby na tetovanie Rustic tattoo ink a Queens Red tattoo ink značky Permablend, tiež pôvodom z USA. Oba výrobky majú obsahovať látku anisidine. Nahlásená bola tiež farba na tetovanie Rosa-Rose Satin tattoo pigment od výrobcu Eternal Ink, ktorý podľa ÚVZ obsahuje látky anisidine aj toluidine. "Obsah týchto látok nie je v súlade s rezolúciou Rady Európy, ktorá stanovuje požiadavky a kritériá na bezpečnosť farieb na tetovanie a permanentný make-up," tvrdí Mikas. Ďalej nahlásili fialový lesk All over Glitter, Body Glitter značky Beauty Woman z Číny a strieborný lesk All over Glitter značky Saffron, tiež pôvodom z Číny. "Výrobok obsahuje antimón," uviedol hlavný hygienik SR. V oboch leskoch bola zistená prítomnosť antimónu, čo je v rozpore so zoznamom látok, ktoré nesmú byť zložkami kozmetických výrobkov v nariadení Európskeho parlamentu a Rady o kozmetických výrobkoch. "Inhalovaný antimón sa môže ukladať v pľúcach a spôsobiť zápal," varuje Mikas.


Islamský štát potvrdil smrť Baghdádího, informovala iracká televízia

O smrti lídra teroristov hovorilo minulý mesiac aj ruské ministerstvo.

BAGDAD. Teroristická organizácia Islamský štát (IS) podľa irackej nezávislej televízie oznámila, že jej vodca abú Bakr Baghdádí je mŕtvy. Iracká televízia Súmaríja citovala miestny zdroj z provincii Ninive, podľa ktorého IS oznámil smrť svojho lídra v krátkom vyhlásení v severoirackom meste Tall Afar. Džihádistická organizácia neuviedla podrobnosti, len to, že čoskoro si zvolí nového vodcu a svojich členov vyzvala, aby pokračovali v boji o udržanie zvyšných území, ktoré ovládajú. IS v predchádzajúcich dňoch stratil svoju strategickú baštu - mesto Mosul. O smrti vodcu IS informovala už 16. júna bez dôkazov Moskva, iné zdroje to doteraz nepotvrdili. Asi týždeň na to predseda branného a bezpečnostného výboru hornej komory ruského parlamentu Viktor Ozerov vyhlásil, že Moskva má takmer stopercentnú istotu, že líder IS bol zabitý pri májovom ruskom nálete na južné predmestie sýrskeho mesta Rakka. Pre svoje tvrdenia zatiaľ ale Moskva nepredložila žiadne dôkazy. Terčom náletu, ktorý ruské lietadlá podnikli 28. mája, bolo veliteľské stanovište, kde sa údajne konala porada vodcov IS ohľadom ústupu ozbrojencov IS z Rakky cez tzv. južný koridor.  Americkí vojenskí predstavitelia nemôžu potvrdiť smrť vodcu džihádistickej organizácie Islamský štát (IS) Ibráhíma abú Bakra Baghdádího vo východnej Sýrii. "Nemáme operatívne informácie, ktoré by to potvrdzovali," uviedlo Ústredné velenie armády USA pre agentúru DPA. Poukázalo na to, že fotografia, o ktorú sa takéto správy opierali, bola spred piatich rokov. K smrti lídra IS sa zatiaľ nevyjadrila ani propagandistická agentúra tohto hnutia agentúra Amaki. Samozvaný Islamský štát stratil v týchto dňoch svoju poslednú strategickú baštu v Iraku - mesto Mosul, odkiaľ Baghdádí vyhlásil pred tromi rokmi na dobytých územiach v Iraku a Sýrii kalifát. Aj ale pokračovali podľa agentúry AP sporadické boje na západnom okraji mosulského Starého mesta. Agentúra Reuters uviedla, že IS sa podarilo dobyť značnú časť predtým už oslobodenej dediny Imám Gharb na južnom okraji Mosulu.


Marián Vajda: Djokovič zmenil priority, Becker to neuniesol

Novakovým cieľom sú grandslamové úspechy a  Pepe Imaz v tíme nikomu neprekáža, vraví tréner, ktorý priviedol Djokoviča na vrchol.

Obhajca titulu na tenisovom Australian Open Novak Djokovič priletel s dvoma menšími zmenami v tíme. Po štyroch rokoch sa vrátil do Melbournu ako hlavný tréner Marián Vajda a prišiel aj španielsky poradca, mentor, bývalý hráč Pepe Imaz, ktorý vedie svoju školu filozofiou Láska a Pokoj a dáva zverencom vnútornú silu meditáciami a objatiami. Vajdu sme stretli v Aréne Roda Lavera.  Aká je nálada v Novakovom tíme po ťažkom závere sezóny, razantnom vstupe do novej a pred obhajobou na Australian Open? „Už veľmi dobrá po turnaji v Katare. Žartovne poviem, že až predčasne úspešná, lebo zdolal svetovú jednotku Murrayho a vyhral trofej. Pravda, prvý turnaj sezóny bol predsa len náročný a v semifinále s Verdascom by ste sa mi krvi nedorezali – 2:6 v tajbrejku a dovedna čelil piatim mečbalom. Vo finále proti Murraymu podal fantastický výkon. Ukázal po dlhom čase svoju hru. Myslím si, že mu to pomohlo naštartovať dobrú psychickú pohodu, vyťažil z našej spoločnej mesačnej prípravy.“ Djokovič sa dostáva na turnajoch a v jednotlivých zápasoch o dosť častejšie do krízových chvíľ než predtým. Prečo? „Vlani sa vytratila herná pohoda, začiatok sezóny je vždy otázkou a kríza naňho príde. Niekedy jeden-dva zápasy, niekedy úseky v zápase. Herná činnosť jasne odráža pohodu a pocity.“ Po fantastickom úspechu v Paríži, keď bol začiatkom júna držiteľom všetkých grandslamových trofejí, nastal útlm. Djokovič priznal, že sa dostal aj do osobných problémov. No nik nevie presne, čo je za tým a toto vyvrcholilo dokonca až odchodom Borisa Beckera z jeho tímu. Odhaľte nám trochu pozadie týchto udalostí. Novak negatívne obdobie už prekonal, Katar ukázal, že sa dostáva do svojej formy a vracia sa mu sebavedomie. V príprave v Monte Carle nám všetkým oznámil, že Boris odíde z tímu a že ja prevezmem rolu hlavného trénera. „Už som sa párkrát pokúšal toto vysvetľovať, nie je všetko také jednoduché. Novaka poznám dlhé roky, a najmä aj osobne, viem, o čo ide, ale k tým súkromným veciam sa nechcem vyjadrovať, chcem ostať profesionálne nad vecou. Po Roland Garros naozaj nastal útlm, Novak sa seba samého pýtal ako ďalej, vyhral všetky štyri grandslamové tituly za sebou, čo sa nepodarilo nikomu od Roda Lavera za 47 rokov. Zamenil priority, prednosť dostala rodina, dlhé a časté odlúčenia vykonali svoje, dolapili ho rodinné povinnosti. A musel si to zlízať. Ale to je správne, sám to chcel vyvážiť, a tak musel ísť tenis trochu bokom. Chýbala teda správna miera motivácie, zahryznutie do formy a prejavilo sa to na výsledkoch. Celú sezónu však hodnotíme vynikajúco – dva grandslamové tituly a jedno finále.“ Boris Becker určite Djokovičovi pomohol a bol platným členom vášho tímu. Pochopiteľne, známa tvár, veľký majster, rád sa ukazoval médiám, ale na takejto vysokej úrovni platia džentlmenské dohody, že keď sa rozídeme, tak si podáme ruky, navzájom poďakujeme a v dobrom odídeme. Boris si však predsa len ešte úplne na konci sezóny nenechal ujsť príležitosť trochu pichnúť a novinárom sa posťažoval, že Novak menej trénoval, poslúchal španielskeho mentora a poradcu Pepeho Imaza, a preto to už ďalej nefungovalo. Nemecké médiá si dokonca zašpekulovali, že ani vy ste si veľmi neobľúbili Imaza. Naozaj došlo k takejto strate pohody medzi členmi tímu? „Becker prispel k úspechom, zažil vynikajúcu sériu, bol ozajstným prínosom a odviedol skvelú prácu. Bolelo ho, keď sa Novakovi nedarilo. Nevedel sa však ako ozajstný šampión preniesť cez to, že Novak prestal mať úspechy. Dokonale ho nespoznal ani za tri roky, ešte mohol na to viac doplatiť, lebo už nedokázal znášať prehry svojho zverenca. Nole nie je ten typ, vie uznať prehru, pozrie sa veľmi kriticky na seba, keď prehráva. Boris bol svojský, nevedel to prijať, nepovedal nám to otvorene. To je môj osobný názor, patrične nezvládol situáciu. Obaja môžu vďačiť jeden druhému, celé to obdobie vyznelo pozitívne. Aj Boris zažil akési výslnie, a tieto výroky na záver si mohol odpustiť. Čo sa týka špekulácií v nemeckých médiách, tak to presolili.“ Aký je váš vzťah s Pepem Imazom? „Novak s ním spolupracuje už dlhší čas, nie je to tak, že médiá ho zrazu zo dňa na deň objavili. Trvá to už dva - tri roky. Vo vrcholovom, individuálnom športe nie je ľahké odbúravať stres, keď hráč musí v napätí a pod tlakom podávať týždeň čo týždeň špičkové výkony. Novak si našiel svojich mentorov a čo je dôležité, že Imaz navyše rozumie tenisu, lebo ho hrával. Zvládnuť psychiku je ťažké, niekedy nervy prasknú a dobrá rada sa cení. Je to normálne a prirodzené, že si občas zamedituje. Teraz je dôležité, že sa z toho dostal, zvládol to, aj keď ho to stálo pozíciu. Odbúral stres, je z toho vonku, nemusíme sa na to pozerať negatívne. Nemali by sme hovoriť, že tento človek nepatrí do tímu, že to škrípalo, a preto to celé vzniklo, takto by som to nepomenoval. Imaz nikomu neprekáža.“ Svojho času ste sa trochu stiahli, chceli venovať viac rodine a necestovali ste toľko. Teraz ste späť, v ťažkej úlohe s obrovskou zodpovednosťou. Djokovič obhajuje titul, svet očakáva, že sa vráti na pozíciu jednotky a Murrayho znovu predstihne. Ako sa cítite? Kližanovi by som poradil, aby si zdravo zanalyzoval veci, zahodil ich za hlavu, prijal to, že bude reprezentovať Slovensko aj keď tam budú ľudia, ktorí sú tam. Možno ho to bolí, ale musí sa sústrediť len na hru. „S týmto všetkým sa Novak sám vyrovnáva, zmenil priority. Hlavným cieľom sú grandslamové úspechy. Lenže udržať sa na víťaznej vlne a získavať trofeje je zložité. Úplne iný stav, keď si ma najal a keď sme sem prišli prvý raz do Melbournu spolu roku 2007. S vášňou, vervou, zanietenosťou. Zmena priorít tlmí aj vášeň a zahryznutie do športu. Už to nie je to isté, čo bolo. Prirodzene, Novak stále miluje tenis a venuje mu veľa, a to je podstatné. Je jasné, že prichádzajú noví, silní súperi. Murray sa zlepšil, vybojoval post jednotky, čo Novak uznal a nerobí mu to problém. Mojou úlohou je povzbudiť ho na každú loptu, aby tá vášeň nevymizla. Negatívne obdobie už prekonal, Katar ukázal, že sa dostáva do svojej formy a vracia sa mu sebavedomie. V príprave v Monte Carle nám všetkým oznámil, že Boris odíde z tímu, že ja prevezmem rolu hlavného trénera s asistentom Dušanom Vemičom. V tíme je okrem Imaza aj brat Marko, fyzioterapeut Milan Amanovič, kondičný tréner Gebhard Gritsch a agent Edoardo Artaldi. Na drvivú väčšinu turnajov pocestujem s ním . Sú v tom všetky grandslamové a povediem tréningy i prípravu. Prácu v pozadí som nikdy neopustil, ideme s chuťou do toho a uvidíme, ako to dopadne. Sám sa teším, posledné tri majstrovstvá som tu nebol, pocitovo je to skoro ako niečo nové alebo staronové. Aká je šanca, že sa Djokovič znovu stane neporaziteľným a bude vyhrávať? „Cíti sa zdravo. Trochu schudol, zo sily mu to neubralo. Je stále veľmi pružný a rýchly, kondičky sa nebojím. Dúfam, že sa dobre v hlave nastaví, že ho nezastihne nejaký útlm a chytí dobrý úvod. Nesmie si postaviť tlak, že tu má vyhrať trofej, ale ísť loptu za loptou, kolo za kolom.“ Djokovič je otcom a manželom, má už plnú pohodu, podporu rodiny a zázemie ako v slávnych časoch? „Rodina ho vždy podporovala, burcuje ho na túto sezónu, môže sa plne spoľahnúť, v tomto mu môžem dať rady, ja už som precestoval 30 rokov a moja manželka je svetová." Ako vnímate to, čo sa dnes odohráva na sociálnych sieťach v prípade Martina Kližana a diskusií s ďalšími hráčmi, trénermi a tenisovým zväzom? „Je to smutné, všetko síce raz prebolí, ale ide o to, aby vyhral šport, tenis a reprezentácia Slovenska. Zašlo to už priďaleko, je zaťaté hlboko a zbytočne. Úplne sa to rozpitvalo do detailov, čo je neprospešné najmä pre hráča. Veď Martin už dlho nevyhral a určite majú tieto udalosti vplyv na jeho hru a možno aj na zdravotný stav. Martin teraz vôbec nemá sebavedomie na to, aby vyhrával. Neprospieva to žiadnej strane. Hráčovi sa ťažko hrá, keď mu niekto za chrbtom hovorí, že to je ten, čo nereprezentuje, a národný tím nie je v plnej sile. Malo by sa to otočiť, lebo najviac to škodí jemu a tým padá aj daviscupová sila. Niekto by mal ustúpiť, múdrejší by to mali zažehnať, lebo pokuty a odstavenie nepomáhajú, keď ho tam nič neťahá, tak nepríde. Vôľa na oboch stranách bola a bude, treba to vrátiť. Som presvedčený, že Miloš Mečíř a ostatní budú robiť všetko preto, aby Martin hral, a on musí jednoznačne ľuďom okolo a fanúšikom povedať, že áno, budem hrať, lebo tí ľudia sú podstatní a fanúšikovia mu dávajú energiu.“ Kližan vymenil už dosť trénerov, niektorí sa v minulosti vyjadrili, že je ťažko zvládateľný, iní, že by si ho netrúfali trénovať. Vychádzajúc z vašich skúseností – trúfali by ste si ho koučovať? „Žiadneho hráča nie je ľahké trénovať. Dostavia sa krízové chvíle, ponorková choroba, tréner tlačí na pílu, a nie je si istý, ako ďaleko ísť až na doraz, kde je tá hranica, lebo chce, aby sa hráč zlepšil. Osobne by som k nemu pristúpil veľmi profesionálne – nemal by možnosť ustúpiť. Niekedy musí tréner aj trošku oklamať mozog hráča. Niekedy sa správajú ako deti, majú všetko, nehľadia doprava-doľava, a ak niečo zanedbáš, v tom profesionálnom športe sa ti to vráti. Iba by som mu poradil, aby si zdravo zanalyzoval veci, zahodil ich za hlavu, prijal to, že bude reprezentovať Slovensko, aj keď tam budú ľudia, ktorí sú tam. Možno ho to bolí, ale musí sa sústrediť len na hru, ostatné odbúrať a čas to odstráni. Len to mu pomôže. Nemá zmysel ďalej jatriť tento stav. Bude ho to škrieť podvedome, potom sa to objaví v zápase a stále dokola. Musí sa toho zbaviť.“ Tento text ste mohli čítať vďaka tomu, že platíte za obsah. Vážime si to.


Fico nevidí dôvod na predčasné voľby, Bugár Sulíkovi neverí

Fico kritizoval premiérov Veľkej Británie a Talianska za referendá zorganizované v tomto roku.

BRATISLAVA. V súčasnosti nie je žiaden dôvod na predčasné parlamentné voľby, vláda vydrží do roku 2020. Počas vystúpenia na pondelkovom HNClube, ktorý organizujú Hospodárske noviny, to uviedol predseda vlády Robert Fico (Smer). To je jednoducho vymyslená hra. Prítomnej podnikateľskej obci Fico vysvetlil, že je jeho povinnosťou udržiavať v krajine a celej EÚ stabilitu. Kritizoval premiérov Veľkej Británie a Talianska za referendá zorganizované v tomto roku. "V poslednom čase si mnohí premiéri v Európe myslia, že môžu vytiahnuť akúkoľvek vnútropolitickú agendu a používať ju v rámci predvolebného súboja v danej krajine," vysvetlil. Referendum o brexite bolo podľa Fica "vymyslené" ako "hračka pred parlamentnými voľbami". V Taliansku hrozia predčasné voľby, nástup strany komika a referendum o eure, upozornil. "Hoci nie sme takí rozhodujúci v Európskej únii a eurozóne ako Taliansko, mojou povinnosťou je zachovávať stabilitu v tomto štáte za každú cenu, aby ďalšia krajina v eurozóne nebola súčasťou nejakých hádok, predvolebných virvarov," vyhlásil. "Ja som za stabilitu, aby vláda pokračovala, má silný demokratický mandát aby vydržala do roku 2020," zdôraznil Fico. Reagoval i na slová predsedu Národnej rady SR Andreja Danka (SNS) a predsedu opozičnej SaS Richarda Sulíka. Tí v nedeľu (11. 12.) v diskusnej relácii RTVS priznali, že sa stretli a diskutovali o téme predčasných parlamentných volieb. Premiér na to nevidí žiaden dôvod. "To je jednoducho vymyslená hra," uviedol. "Kto dnes zahlasuje v Národnej rade za predčasné parlamentné voľby? Veď tam máte poslancov, ktorí sú prvýkrát v Národnej rade, veď tí v živote nestlačia ten gombík, lebo by jednoducho prišli o to, čo dnes zarábajú poslanci," mieni. "Mňa skôr mrzí, že ústavní činitelia vrátane predsedu Národnej rady sa nechávajú vťahovať do takejto diskusie," pokračoval Fico s tým, že on osobne sa neobáva príchodu ďalšieho politického subjektu, čo by malo byť dôvodom na predčasné voľby. Strana Smer je podľa jeho slov pripravená s novými stranami súperiť. "Ale ak budú voľby, budú voľby. Ja teraz tvrdím, že na to neexistuje absolútne žiaden dôvod a ak sa dvaja páni - bývalý predseda a súčasný predseda Národnej rady rozprávajú o predčasných voľbách, tak nech to vysvetľujú oni, čo je za tým. Ja jednoducho žiaden dôvod na predčasné parlamentné voľby nevidím," doplnil premiér Fico. Predseda strany Most-Híd Béla Bugár sa bude stretnutím Danka zaoberať, len keď sa to bude ďalej rozmazávať v médiách, Sulíkovi však neverí. Bugár o stretnutí predsedov SNS a SaS vedel od Danka, ale mal o neho požiadať Sulík a nie Danko. „Nebol som na tom rokovaní. O tom, že Sulík požiadal predsedu parlamentu, o tom som vedel. Danko mi to povedal. O čom hovorili, neviem, neinformoval som sa na to. Veď každý z nás sa môže stretávať s kým chce, ale musí si uvedomiť, s kým sa stretáva,“ povedal v pondelok pre agentúru SITA Bugár. Pripomenul, že Igor Matovič napríklad nahráva ľudí. “Sulík zasa žije z toho, že vykecáva, čo sa povie na osobnom rozhovore medzi štyrmi očami. Ak sa niekto má báť predčasných volieb a ak niekto sa má báť novej politickej strany, tak to je práve SaS na čele so Sulíkom,“ vyhlásil Bugár, pretože podľa neho najviac hlasov by stratili liberáli. „Ak bude taký projekt ako Progresívne Slovensko, má šancu zobrať voličov od Sulíka, ktorí ho podporovali, lebo nemali inú alternatívu,“ konštatoval Bugár. Bugár chce najprv počuť od Danka, či je to naozaj tak, ako tvrdí Sulík. „Ja som mal so Sulíkom niekoľko stretnutí a po nich hovoril inak. Napríklad, keď sme boli u neho po parlamentných voľbách s Luciou Žitňanskou a on bol s Janou Kiššovou. Hovorili sme o tom, že naša predstava je, aby bol štátny rozpočet čo najskôr vyrovnaný. On bol proti tomu, lebo by nemal z čoho rozdávať. A teraz je najtvrdší kritik toho, že sme to nedosiahli. Takže, on má iný meter na seba a iný na druhého. Pokiaľ to budem teda počuť od Danka, budem sa tým zaoberať,“ zdôraznil Bugár s tým, že pokiaľ to bude hovoriť Sulík, ktorý povedal, že koalícii urobí zo života peklo, nemá ani malé nutkanie sa tým zaoberať. „Pokiaľ on sám nebude cítiť potrebu sa tým zaoberať, budem sa tou otázkou zaoberať, len keď to bude chcieť niekto rozmazávať. Ak to teda bude v médiách, tak sa na to určite Danka spýtam,“ dodal Bugár. SaS však podľa tlačovej správy, ktorú agentúre SITA poskytla hovorkyňa strany SaS Katarína Svrčeková, uvádza, že strana na povolebnom rokovaní s predstaviteľmi strany Most-Híd nemala výhrady proti dosiahnutiu vyrovnaného rozpočtu v čo najkratšom čase. "Nad touto detinskou lžou Bélu Bugára sa môžeme len pousmiať," uvádzajú Sulík a podpredsedovia strany Jana Kiššová, Ľubomír Galko a Jozef Mihál "Predseda Mostu-Híd Béla Bugár už, žiaľ, nechráni len zlodejov v strane Smer-SD, ale musí chrániť aj predsedu SNS Andreja Danka, ktorý poza chrbát Roberta Fica sonduje, ako by rozpad vlády a predčasné parlamentné voľby brala strana SaS ako najsilnejšia opozičná strana,“ píše sa v stanovisku. Poslanci SaS odkazujú Bugárovi aj Dankovi, že ak sa im koalícia so Smerom nepáči, napriek všetkým výhradám je SaS pripravená s nimi rokovať o vláde bez Smeru. "V záujme našej krajiny,“ uzatvárajú liberáli.


Rast inflácie v eurozóne sa v marci zrýchlil, ale menej, ako naznačil odhad

Inflácie v marci klesla v šiestich členských štátoch EÚ, zostala stabilná tiež v šiestich a stúpla v 15 krajinách bloku.

LUXEMBURG. Tempo rastu inflácie v eurozóne sa v marci 2018 mierne zrýchlilo na 1,3 percenta z februárových 1,2 percenta. A v celej Európskej únii sa zvýšilo na 1,5 percenta z 1,4 percenta vo februári. Vyplýva to z najnovších údajov, ktoré v stredu uverejnil Eurostat, štatistický úrad Európskej únie (EÚ). Marcová miera inflácie v eurozóne však zaostala za rýchlym odhadom, podľa ktorého mala dosiahnuť 1,4 percenta. A je tiež nižšia ako vlani, v marci 2017, keď bola na úrovni 1,5 percenta. Aj EÚ mala v marci minulého roka vyššiu infláciu, a to 1,6 percenta. Okrem toho, tempo rastu spotrebiteľských cien v regióne, ktorý zaviedol euro, aj v celej EÚ zostalo v marci tohto roka pod 2-percentným inflačným cieľom Európskej centrálnej banky (ECB). Podľa spresnených údajov Eurostatu najnižšiu medziročnú mieru inflácie vykázali v marci 2018 Cyprus (-0,4 %), Grécko (0,2 %) a Dánsko (0,4 %). Naopak, najvyššiu infláciu zaznamenali Rumunsko (4 %), Estónsko (2,9 %), Slovensko a Litva (v oboch 2,5 %). V porovnaní s februárom miera inflácie v marci klesla v šiestich členských štátoch EÚ, zostala stabilná tiež v šiestich a stúpla v 15 krajinách bloku. V marci 2018 k rastu inflácie v eurozóne najviac prispeli ceny služieb (0,67 percentuálneho bodu, p.b.), po ktorých nasledovali ceny potravín, alkoholu a tabaku (0,41 p.b.), energií (0,20 p.b.) a priemyselných produktov bez energií (0,07 p.b.)


Putin ponúka pomoc kresťanom v Sýrii

Ruský prezident chce pomôcť pri obnove aj židovských a moslimských svätýň.

MOSKVA. Takmer celé územie Sýrie vrátane tradičných kresťanských oblastí je už oslobodené od teroristov, vyhlásil ruský prezident Vladimir Putin na stretnutí s hlavami miestnej pravoslávnej cirkvi. "Situácia v Sýrii sa postupne mení. Sýrski vojaci podporovaní ruskou armádou oslobodili takmer celé územie krajiny vrátane oblastí, kde vždy žili kresťania," uviedol šéf Kremľa, ktorého v noci na utorok citovala agentúra TASS. Rusko však v Sýrii pomôže aj pri obnove islamských a židovských svätýň, ktoré boli poškodené počas bojov s džihádistami z tzv. Islamského štátu, poznamenal Putin. "Ponúkneme pomoc kresťanom a predstaviteľom ďalších vierovyznaní vrátane moslimov, ktorí - ako všetci dobre vieme - taktiež veľmi trpeli v područí zločincov, teroristov a radikálov," zdôraznil prvý muž Ruskej federácie. Putin dodal, že Rusko nastolilo vzťahy so židovskou komunitou v Sýrii a ďalšími židovskými organizáciami vrátane tých, ktoré majú ústredie v New Yorku. "Budeme spolupracovať aj na riešení tohto problému," prisľúbil. Rusko odložilo až do nasledujúceho roka dialóg o Sýrii, na ktorom sa majú zúčastňovať zástupcovia sýrskej vlády a opozície. "Sýrsky kongres pre národný dialóg" by sa mal uskutočniť na budúci rok vo februári.


Učitelia zaslali prezidentovi pripomienky k zákonu o pedagógoch

BRATISLAVA. Slovenská komora učiteľov zaslala Kancelárii prezidenta SR zásadné pripomienky a výhrady k schváleniu zákona o pedagogických a odborných zamestnancoch. Prezidenta Slovenskej republiky Andreja Kisku žiadajú, aby vrátil zákon parlamentu na opätovné prerokovanie. Vláda podľa Slovenskej komory učiteľov neuskutočnila žiadne zásadné zmeny a ani vo zvyšovaní platov učiteľov nepostupuje tempom, ktorým by sme mohli dosiahnuť európsky štandard. „V oblasti inovácií a kvality prípravy a vzdelávania učiteľov nový zákon v mnohých veciach iba premenováva pojmy, zahmlieva veci, ktoré závisia od ďalších faktorov,“ uvádza sa v stanovisku, ktoré zaslal prezident SKU Vladimír Crmoman. Zmenu zákona o pedagogických a odborných zamestnancoch bez konsenzuálnej dohody a kvalitnej diskusie všetkých relevantných partnerov vníma Slovenská komora učiteľov iba ako snahu ukázať aspoň niečo v závere štvorročného volebného obdobia súčasnej vlády. Ministerstvo školstva v zákone schválilo opatrenia na ochranu učiteľov pred sociálno-patologickými javmi. Slovenská komora učiteľov v zaslaných pripomienkach zdôrazňuje, že táto ochrana ostáva iba deklaratívna a povrchná. Slovenská komora učiteľov tvrdí, že zákon neuvádza žiadne úpravy, ktoré by zabezpečovali ochranu zamestnanca nad rámec iných zákonov. Nový zákon podľa Slovenskej komory učiteľov nenadväzuje na reálne opatrenia vo vnútri rezortu školstva, iba opäť deklaruje to, čo tu bolo platné desať rokov, ale v praxi to nefunguje. „Nazdávame sa, že zmene zákona mala predchádzať najprv komplexná transformácia priamo riadených organizácií, ako to vyplývalo aj zo Správy o stave školstva, na ktorú sa odvoláva aj programové vyhlásenie vlády,“ vysvetľuje Slovenská komora učiteľov. Za veľmi nejasný považuje Slovenská komora učiteľov aj systém poradenstva v školách, ktorému chýba napojenie na ostatné profesie. „Pri súčasnom pôsobení pedagogických zamestnancov, výchovného a kariérového poradcu a odborného tímu, je potrebné vytýčiť a rozdeliť pôsobnosť a kompetencie," zdôrazňuje Slovenská komora učiteľov. Zákon navyše podľa učiteľov neprináša žiadny nový bonus pedagogickým ani odborným zamestnancom v oblasti finančnej motivácie a príplatkov. V novom zákone sa podľa Slovenskej komory učiteľov výrazne obmedzuje možnosť kariérneho rastu asistentov učiteľa a zahraničných lektorov, ktorí sú stále viac dôležitejšou súčasťou pedagogického tímu na škole. Predstavitelia Slovenskej komory učiteľov to považujú za priamu diskrimináciu v zákone. Zákonom o pedagogických a odborných zamestnancoch sa zmení kreditový systém či prístup k atestáciám. Vychovávateľom sa tiež znížia úväzky o dve hodiny týždenne, posilní sa kariérové poradenstvo a zavedú sa opatrenia na ochranu učiteľov pred sociálno-patologickým správaním. Parlament ho schválil 2. apríla a účinnosť nadobudne od 1. septembra 2019.


ŠPECIÁLNE DOBRÉ RÁNOJedni ho vidia ako hazard druhí ako skill game. Prečo poker ľudia milujú?

V júni sa koná v Las Vegas už 50. ročník World Series of Poker - najväčšej pokerovej turnajovej série na svete s účasťou desiatok tisíc hráčov z celého sveta. Nechýba medzi nimi ani množstvo profesionálov aj amatérov zo Slovenska a Česka. Čo je na pokeri také príťažlivé? Ako sa hrá? Je to hazard alebo skill game? Koľko sa dá vyhrať na turnaji so vstupom 10-tisíc dolárov? Čo musí mať dobrý pokerový hráč? Na tieto a ďalšie otázky budeme hľadať odpovede v športovom podcaste, so Samom Marecom a Mariánom Psárom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok. Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Britská polícia zatkla po útoku v Manchestri ďalšieho podozrivého

Vo väzbe kvôli vypočúvaniu zostávajú ďalší ôsmi podozriví.

MANCHESTER. Britská polícia zadržala v piatok ráno v rámci vyšetrovania bombového útoku na koncerte v Manchestri ďalšieho podozrivého, ktorý by mohol byť spolupracovníkom páchateľa tohto činu. Informovala o tom britská polícia, ktorá sa spoločne s tajnými službami pokúša predísť ďalším útokom. Vo väzbe naďalej zostávajú kvôli vypočúvaniu ďalší ôsmi podozriví. Útok v hale Manchester Arena si vyžiadal 22 obetí na životoch vrátane detí a tínedžerov. Zranenia utrpelo ďalších 119 ľudí, z ktorých je 75 hospitalizovaných. Polícia sa domnieva, že predpokladaný samovražedný útočník, 22-ročný Salman Abedi, bol súčasťou zločineckej siete. Abedi bol pre svoje radikálne postoje v hľadáčiku polície už skôr. Úrady preto pátrajú po jeho možných kontaktoch s militantmi v Manchesteri, v Európe, ale i v Severnej Afrike a na Blízkom východe.


V minulosti zvažovala koniec kariéry. Veithová vynechá úvodný obrovský slalom

Rakúšanka nespresnila, kedy sa vráti na súťažné svahy.

SALZBURG. Rakúšanka Anna Veithová vynechá úvodný obrovský slalom Svetového pohára alpských lyžiarok, ktorý je v Söldene na programe 26. októbra. Naďalej sa zotavuje z januárového vážneho zranenia kolena, na piatkovom mediálnom stretnutí v Salzburgu neprezradila plánovaný termín návratu. Tridsaťročná Veithová utrpela od roku 2015 už tretie vážne zranenie kolena a dokonca zvažovala ukončenie kariéry. "Ešte v máji som nevedela, či budem pokračovať. Uvedomila som si však, ako veľmi mi chýba tento šport. Oplatí sa bojovať, som prekvapená, ako rýchlo napredujem v rekonvalescencii. Koleno zvláda čoraz väčšiu záťaž," citovala Rakúšanku agentúra APA. Veithová je dvojnásobná celková víťazka Svetového pohára (2014, 2015), na konte má aj tri malé glóbusy. Na zimných olympijských hrách pozbierala jednu zlatú a dve strieborné medaily, na majstrovstvách sveta má bilanciu 3-2-1.


Belehrad by sa mohol odkloniť od Únie k Rusku, tvrdí srbský minister

Srbsko by sa mohlo odvrátiť od svojej snahy o získanie členstva v Únii.

BELEHRAD. Srbsko by sa mohlo odvrátiť od svojej snahy o získanie členstva v Európskej únii a uprednostniť namiesto toho bližšie vzťahy s Moskvou. Vyjadril sa tak vo štvrtok prorusky orientovaný srbský minister obrany Aleksandar Vulin pre srbskú televíziu, informuje agentúra AP. "V prípade, že EÚ nechce Srbsko, sú tu aj iní, ktorí ho chcú," povedal Vulin. AP v tejto súvislosti pripomína, že aj keď sa Srbsko dlhodobo oficiálne snaží získať členstvo v EÚ, jeho populistickí lídri ho postupne smerujú k Rusku. Moskva je kľúčovým podporovateľom Srbska v otázke Kosova, ktorého nezávislosť, vyhlásenú v roku 2008, Belehrad dlhodobo neuznáva. Okrem Ruska podporujú Belehrad v tejto otázke viaceré krajiny Únie vrátane Slovenska. Kosovskú nezávislosť naopak uznáva viac než 100 členských štátov OSN vrátane USA. Práve normalizáciu vzťahov Srbska s Kosovom považuje Brusel za kľúčovú podmienku prípadného členstva oboch krajín v EÚ. Rozhovory Srbska s Kosovom, ktoré EÚ sprostredkuje, prebiehajú s prestávkami už od roku 2013. Zatiaľ však zaznamenali len malý pokrok a momentálne uviazli na mŕtvom bode. Minister Vulin v tejto súvislosti uviedol, že Srbsko musí mať s kosovskými Albáncami "prísne stráženú hranicu".


PODCAST TECH_FMPrečo máme chuť na čokoládu, keď sme v strese

Abeceda život má štyri písmená. Akési štyri kocky, z ktorých je poskladané všetko živé. Lenže, musí to tak byť? Vedcom sa totiž podarilo vytvoriť dodatočné štyri nukleové bázy a potom tento výsledný osempísmenkový jazyk testovali. A ukázalo sa, že by to mohlo fungovať. Na čo je to ale dobré A prečo mávame pri strese chuť na čosi sladké? Vypočujte si podcast TECH_FM. je program propagujúci vedu a nové technológie. Vzniká v spolupráci Tech.sme.sk a Rádia_FM a znie naživo v rozhlase každý štvrtok po 15:00.


Real začal posilňovať útok, z Frankfurtu prichádza produktívny Jovič

Srbský reprezentant sa stal druhým najlepším strelcom Európskej ligy 2018/2019.

MADRID. Srbskému futbalovému reprezentantovi Lukovi Jovičovi vyniesli kvalitné výkony v drese Eintrachtu Frankfurt angažmán v Reale Madrid. Dvadsaťjedenročný útočník má pomôcť Realu po nevydarenej sezóne bez úspechu v domácej ligovej súťaži či prestížnej Lige majstrov opäť dosahovať najvyššie méty. Jovič sa s Realom dohodol na zmluve na päť rokov. Prestup, za ktorý podľa denníka Marca zaplatia Madridčania 60 miliónov eur s bonusom ďalších 5 miliónov eur (30 % percent transferovej čiastky poputuje na konto Jovičovho niekdajšieho klubu Benfica Lisabon), skompletizujú po úspešnom absolvovaní zdravotných testov. Frankfurt získal Luku Joviča pôvodne na hosťovanie v roku 2017. Zaujal už pod vedením Nika Kovača, ale naplno ukázal svoje schopnosti až v uplynulej sezóne pod taktovkou trénera Eintrachtu Adiho Hüttera. V 32 bundesligových zápasoch skóroval 17-krát a pripravil ďalších osem gólov. V Európskej lige sa 10 presnými zásahmi podieľal semifinálovej účasti Frankfurtu, pričom bol druhým najlepším kanonierom súťaže po Olivierovi Giroudovi z FC Chelsea (11).


Bratislava už zabudla na prešporského ducha

Vypálené odtlačky pravice kajúceho sa richtára kedysi preslávili Prešporok po celej Európe. Socha Piety na bočnom oltári v Katedrále sv. Martina vznikla vďaka duchárskej historke.

STARÉ MESTO. Ešte pred pár rokmi návštevníci klenotnice Katedrály sv. Martina v Bratislave mohli okrem nádhernej pozlátenej gotickej monštrancie (nádoby na verejné vystavenie Oltárnej sviatosti) z 15. storočia, bohato zdobených rúch a iných cenných exponátov vidieť aj veľmi zvláštny exponát – prenosnú skrinku uchovávajúcu odtlačky pravice vypálené do dreva a plátna. Dnes by ste ho hľadali márne. Údajne ho dal z expozície odstrániť miestny farár s tým, že sa ním spája duchárska historka. Návštevníci sa však, podľa sprievodkyne, ktorá predáva lístky, na vypálené odtlačky stále pýtajú. Nie je to nič prekvapujúce, príbeh o zjaveniach ducha kajúceho sa richtára, ktorý odtlačky zanechal ako dôkaz svojej existencie, bol svojho času známy takmer po celej Európe. Jeho údajné zjavenia viedli ku vzniku sochy Piety, ktorá sa dodnes nachádza na jednom z bočných oltárov v Dóme sv. Martina. Pri nej sa v minulosti začínali slávne púte do rakúskeho Mariazellu a kult údajne zázračnej sochy ukončil až príchod socialistického režimu v 50. rokoch minulého storočia. „Spis o týchto zjaveniach sa stal skutočným dobovým bestsellerom. Len počas roka 1643 ho preložili do piatich jazykov,“ povedal Patrik Baxa, ktorý o údajných zjaveniach ducha a súvisiacich udalostiach napísal viac ako tristostranovú faktografickú knihu Prešporský duch. Príbeh zasadený do obdobia náboženskej reformácie a rekatolizácie sa začal písať, tak ako ho poznáme z dobových spisov, v roku 1641. Vtedy sa po prvýkrát zjavil deväťnásťročnej dievčine Regine Fischerin duch istého mŕtveho. Najprv v jej rodnom hornorakúskom Hallstatte a neskôr v Prešporku, kam prišla za svojou tetou. Jej manžel Ján bol domovníkom v podhradskom Pálffyho paláci, z ktorého torzo na Zámockej ulici sa zachovalo do dnešných dní. Duch sa jej neskôr predstavil ako Hans, čiže Ján, Clement, niekdajší richtár prešporského Podhradia, prezývaný aj Zwespenbauer. Vtedy bolo Podhradie samostatnou obcou a malo, podobne ako samotný Prešporok aj svojho sudcu, teda richtára. Nebohý Clement žiadal Reginu, aby si od jeho vdovy vypýtala 200 zlatých z jeho pozostalosti a dala zhotoviť pre hlavný mestský chrám, teda dnešnú Katedrálu sv. Martina, sochu Piety. Takto mala splniť sľub, ktorý on pred smrťou už nestihol splniť. Za túto sumu kedysi zavraždil človeka a aj keď svoj hriech oľutoval pri spovedi, za života sa nekajal dostatočne. Preto nemohol nájsť večný odpočinok a trpel v očistci. Duch sa Regine zjavoval počas takmer celého roku. V okamihu, keď dievča žiadalo dôkaz jeho existencie, nebohý richtár vypálil ohnivý kríž spolu so siluetou svojej pravice do drevenej truhlice a plátna, ktoré bolo na nej. Neskôr vypálil odtlačok svojej ruky do ďalšej dosky a plátna a zanechal ešte niekoľko ďalších znamení. Vypálený otlačok na truhlici sa stratil, ale tri ďalšie sa zachovali do dnešných dní. Žiadaná socha Piety vznikla napokon v roku 1642 z lipového dreva, ktoré sochárovi pomohol vybrať duch samotného Clementa. Už hotovú sochu Panny Márie s mŕtvym Ježišom Kristom v náručí duch ozdobil kňazskou štólou, horiacou sviecou a krížom. Po splnení požiadaviek bol duch vyslobodený z očistca a už sa nikdy nikomu nezjavil. Bezprostredne po skončení týchto udalostí sa začal cirkevný súdny proces, ktorý na základe výpovedí 32 svedkov potvrdil jednoznačnú autenticitu zjavení. Následne na to prepošt Michal Kopchani na príkaz ostrihomského arcibiskupa Juraja Lippaya publikoval v roku 1643 spis, v ktorom bol opísaný celý príbeh. Bol doplnený o stručný opis vyšetrovacieho procesu, zoznam 32 prísažných svedkov a drevorezmi zachytávajúcimi znamenia, ktoré po sebe duch zanechal. V tom istom roku vyšla okrem latinskej verzie aj nemecká, maďarská, poľská, talianska a verzia vo vtedajšej slovakizovanej češtine. Na príbeh o zjaveniach zareagovali aj evanjelickí teológovia, z ktorých napríklad Zachariáš Láni v polemickom spise, ktorý vyšiel v tom istom roku, obhajoval myšlienku, že v postave Jána Clementa sa Regine zjavil diabol, píše Baxa vo svojej knihe z roku 2016. V Prešporku vznikol osobitný kult Piety – socha osadená v oltári na južnej strane dómskeho víťazného oblúka sa považovala za zázračnú a preukazovala sa jej obrovská úcta. Oltár sa stal miestom údajného vyslobodzovania duší zosnulých z očistca, mnohých zázrakov a nadprirodzených udalostí. Tešila sa veľkej popularite a „prešporskú Pietu“ aj vďaka jej hlavnému atribútu – kňazskej štóle – je možné nájsť na mnohých vyobrazeniach. Púte do rakúskeho Mariazellu sa začínali vždy 16. augusta a pútnici zvykli do cieľa doraziť 20. augusta. Napríklad dómsky kaplán Karol Scherz sa zúčastnil na viac ako sedemdesiatke týchto pútí a v roku 1857 putovalo pri príležitosti sedemstoročnice založenia pútnického miesta Mariazell z Prešporka až 15-tisíc pútnikov. „Kult „zázračnej“ Piety prežil tristo rokov a zanikol až v polovici 20. storočia v období socializmu,“ ozrejmil Baxa. V súčasnosti je socha uprostred neogotického oltára Sedembolestnej Panny Márie z roku 1911 pri južnej stene katedrály. Označenie okrem iného uvádza, že socha Piety vznikla v roku 1642 vďaka duchárskej historke. Patrik Baxa sa počas päťročného bádania snažil vyhľadať čo najviac dobových dokumentov k príbehu. Samotné záznamy z vyšetrovania, ako aj samotného súdneho procesu nenašiel. „Možno niekde sú, ale archívy, v ktorých by sa mohli nachádzať, sú rozsiahle a navyše sa viackrát sťahovali. Možno sú preto len niekde zapatrošené a nájsť sa ich podarí len náhodou,“ ozrejmil Baxa. Pátral tiež po analogických prípadoch v Európe. „Boli naozaj také aj na Slovensku. Dokonca v Ríme sa nachádza Múzeum duší z očistca,“ ozrejmil Baxa. Dodnes existujúce múzeum vystavuje zbierku „dôkazov“ návštev zo záhrobia, najčastejšie ide práve o vypálené siluety rúk alebo prstov. Pôvodná zbierka je už značne preriedená, keďže niektoré exponáty vzbudzovali prisilné pochybnosti o pravosti. „Príbeh o zjaveniach ducha Ján Clementa bol najvýznamnejší a zo všetkých podobných naozaj rezonoval v celoeurópskom kontexte,“ povedal Baxa. Ústrednú časť jeho knihy tvorí preklad spisu prepošta Michala Kopchaniho. V ďalších častiach sa venuje jednotlivým osobám, ktoré v príbehu vystupujú, ako aj dobovým reáliám. Za celým prípadom zjavením Baxa vidí hlavne osobu Regininho spovedníka, jezuitu Hieronyma Gladicha. Na príbehu Jána Clementa si vybudoval životnú kariéru vyslobodzovateľa duší z očistca. Jedným z možných vysvetlení podľa Baxu je, že zjavenia nebohého richtára dal zinscenovať sám Gladich. Na čo však Baxa hlavne upozorňuje, je kontext, v ktorom sa príbeh udial, teda obdobie bojov medzi evanjelikmi a katolíkmi. Každá zo súperiacich strán sa snažila k sebe „pritiahnuť“ veriacich osobitým spôsobom. „Je jasné, čo sa v tomto prípade propaguje – úcta k Panne Márii a očistec. To sú veci, ktoré evanjelici neuznávajú,“ ozrejmil Baxa. Podľa neho však otázka nestojí tak, či sa duch Jána Clementa skutočne Regine zjavoval a či skutočne došlo pri oltári s Pietou k zázrakom. „Je to hlavne príbeh z dejín nášho hlavného mesta, Bratislavy. Vo svojej dobe bol veľmi populárny a rozšírený. A dnes je už úplne neznámy,” povedal Baxa, ktorý ľutuje, že mnoho príbehov z histórie Bratislavy ostáva zabudnutých. Preto by bol veľmi rád, keby doska a plátno s vypálenými odtlačkami pravice boli opäť vystavené, či už v katedrále, alebo aj v nejakom inom múzeu. „Dala by sa o tomto urobiť celá samostatná expozícia,“ povedal Baxa s tým, že okrem samotných odtlačkov by mohli byť prezentované dobové spisy a aj votívne dary či obrazy, ktoré veriaci z vďaky za vyslyšanie modlitieb darovali „zázračnej“ Piete. Je ich približne 30 a sú majetkom Galérie mesta Bratislavy. Aj keď ich umelecká hodnota nie je vysoká, slúžia, napríklad ako dokument dobového odievania. Bratislavská arcidiecéza odstránenie odtlačkov z klenotnice vysvetlila reorganizáciou expozície. „Po dôkladných konzultáciách s odborníkmi na múzejníctvo a historikmi umenia prešla expozícia viacerými obmenami. Dnes je racionalizovaná vzhľadom na priestor a prehľadnosť jednotlivých exponátov,“ vysvetlil Tibor Hajdu, hovorca Bratislavskej arcidiecézy. Do budúcnosti síce návrat odtlačkov do expozície nevylučujú, ale priestor na expozíciu je malý a zbierka bohatá na predmety vysokej historickej a výtvarnej hodnoty. Nevylučujú ani zapožičanie inému múzeu. „Predmety z kolekcie pokladnice Katedrály sv. Martina požičiavame na základe žiadosti pri dodržaní štandardného výpožičného postupu. Každá žiadosť sa posudzuje individuálne,“ vysvetlil Hajdu. A aký je aktuálny názor katolíckej cirkvi na zjavovanie ducha Jána Clementa a následnému vytvoreniu sochy Piety? „Existuje príbeh, ktorý sa viaže k predmetu, o ktorý sa zaujímate, teda k odtlačkom ruky. Katolícka cirkev na Slovensku neformulovala žiaden názor, týkajúci sa tohto príbehu,“ napísal Hajdu.


Babiš nechce, aby Česko prijalo euro

Jeho odpor voči euru bol cítiť aj v politike predchádzajúcej českej vlády.

PRAHA. Bývalý český vicepremiér a minister financií Andrej Babiš nechce euro. Šéf hnutia ANO a pravdepodobný víťaz októbrových parlamentných volieb vyhlásil, že nepotrebuje ďalšiu vec, do ktorej bude zasahovať Brusel. Babiš, ktorý tvrdí, že jeho hnutie ANO inšpirovalo stranu francúzskeho prezidenta Emmanuela Macrona En Marche!, sa môže po októbrových voľbách stať českým premiérom. Avšak zatiaľ čo Macron chce urýchliť a prehĺbiť európsku integráciu, spolupracovať s Nemeckom na riešení migračnej krízy a podporiť spoločnú menu, Babišove plány sú absolútne protikladné. Jeho odpor voči euru bol cítiť aj v politike predchádzajúcej českej vlády, ktorej bol členom. "Žiadne euro. Nechcem euro. Nechceme tu euro," povedal Babiš v piatok (23. 6.) v rozhovore pre agentúru Bloomberg na okraji pražskej konferencie reSITE. "Každý vie, že euro krachuje. Ide o našu suverenitu. Ja chcem českú korunu a nezávislú centrálnu banku. Nechcem ďalšiu vec, do ktorej by sa miešal Brusel."


Prieskum: Nové autá sú najspoľahlivejšie, aké kedy boli

Zákazníkov hnevá autorádio aj adaptívny tempomat.

LOS ANGELES, BRATISLAVA. Automobilky sa konečne učia vyrábať autá, ktoré sa nekazia. Pravdepodobnosť, že sa vám nové auto pokazí, je nižšia, ako kedykoľvek predtým. Vyplýva to zo štúdie prvotnej kvality Initial Quality Study, ktorú každoročne vypracúva agentúra J.D. Power. Americká agentúra robí prieskum medzi majiteľmi vozidiel o tom, koľko problémov zaznamenajú počas prvých 90 dní vlastníctva toho vozidla. Skóre je potom vypočítané ako počet problémov na 100 kusov danej značky či konkrétneho modelu (PP100). Oproti roku 2016 tento rok klesol počet porúch v siedmich z ôsmich sledovaných kategórií problémov, 27 z 33 značiek si skóre medziročne zlepšilo. "Výrobcovia áut počúvajú kritiku zákazníkov a vyrábajú najkvalitnejšie vozidlá v histórii," povedal Dave Sargent, viceprezident J.D. Power pre global automotive. "Automobilový priemysel sa v posledných troch rokoch veľmi zlepšil. Dnešné vozidlá majú viac vecí, ktoré sa môžu pokaziť, ale menej vecí, ktoré sa skutočne kazia." Prvé tri priečky hodnotenia značiek obsadili Kia, Genesis a Porsche. Genesis je nová luxusná divízia Hyundaiu; ani samotný Hyundai nedopadol zle, umiestnil sa na ôsmom mieste. V prvej desiatke chýba Toyota a jej luxusná divízia Lexus, ktoré sú povestné svojou spoľahlivosťou. Získali len priemerné hodnotenie, no ich skutočná spoľahlivosť sa môže prejaviť až po niekoľkých rokoch. "Prieskum Initial Quality Study ukazuje, že je mimoriadne dôležité, aby automobilky počúvali svojich zákazníkov - aj čo sa týka kvality vozidiel," vysvetľuje Sargent. "Značka, ktorá sa neposunie dopredu, začne rýchlo zaostávať. Dobrá správa pre spotrebiteľov je, že výrazne sa zlepšujú modely vo všetkých segmentoch - to znamená, že už nepotrebujete veľa peňazí na to, aby ste si kúpili kvalitné auto. Medzi poruchy, ktoré sa vyskytujú najčastejšie, naďalej patrí kategória problémov s audiosystémom, pripojením telefónu a navigáciou. Skóre v tejto kategórii sa zlepšilo, na sto áut pripadá 22,8 porúch, čo je o 2,7 menej, ako v roku 2016. Jediná kategória, ktorej skóre sa medziročne zhoršilo, je výbava, ovládacie prvky a displeje. Najväčšie problémy majú zákazníci s adaptívnymi tempomatmi, systémami upozorňujúcimi na vybočenie z jazdného pruhu, systémami na kontrolu mŕtevho uhla a systémami, ktoré majú predchádzať nehodám. Tieto systémy sú podľa agentúry základné stavemné kamene pre autonómne autá, ktoré majú o pár rokov prísť. Rastúci počet porúch, ktoré zákazníci hlásia, by mali automobilky brať ako výstrahu. Aby boli spotrebitelia ochotní vzdať sa šoférovania a zveriť sa do rúk softvérom, musia byť presvedčení o tom, že tieto systémy sú blbuvzdorné.


Ani Česi nedopriali Talianom radosť z gólu a strelecky dominovali

AUS - NOR

CZE - ITA

FIN - GRB

Česká reprezentácia si vylepšila skóre víťazstvom 8:0.

Góly: 8. Gulaš (Kubalík), 28. Gudas (Jaškin), 33. Frolík (Moravčík, Simon), 34. Kovář (Voráček, Frolík), 35. Jaškin (Chytil, Řepík), 57. Simon (Voráček, Frolík), 58. Jaškin (Musil, Řepík), 58. Frolík (Kolář). Rozhodovali: Gouin (Kan.), Romaško - Lazarev (oabja Rus.), Nikulainen (Fín.), vylúčení: 1:3 na 2 min., presilovky: 1:0, oslabenia: 0:0, 9082 divákov. Česko: Francouz - Hronek, Musil, Rutta, Moravčík, Gudas, Kolář, Zámorský, Sklenička – Voráček, Simon, Frolík – Vrána, Faksa, Palát – Gulaš, Kovář, Kubalík – Řepík, Chytil, Jaškin. Taliansko: de Filippo – Zanatta, Tauferer, Trivellato, Hofer, McMonagle, Helfer, Marchetti – Traversa, Andergassen, Gander - Miceli, D. Kostner, Insam - Deluca, Lambacher, Hochkofler - Bardaro, Rosa, Ramoser BRATISLAVA. Českí hokejisti uštedrili Taliansku ďalší debakel na 83. MS výsledkom 8:0. V piatkovom večernom zápase bratislavskej B-skupiny sa hral nezáväzný hokej, favorit mal zdrvujúcu kombinačnú i individuálnu prevahu, ale súper statočne bojoval o prvý gól na šampionáte. Nepodarilo sa mu to ani v piatom zápase, hoci mal viacero dobrých šancí a 5-6 čistých gólových. Taliani museli rýchlo zregenerovať, lebo v sobotu o 16.15 ich čakal zápas MS proti Nórsku, ktorý je dôležitý v trojčlenke s Rakúskom v boji o záchranu v A-kategórii MS. Práve s Rakúšanmi sa v rovnakom čase v nedeľu stretnú Česi. /zdroj: SITA/ Miloš Říha (tréner Česka): "Sme spokojní. Uhrali sme dobrý výsledok, nedostali sme gól. Potešili ma aj nováčikovia v tíme. Musím oceniť nášho tímového ducha. V každom zápase musíme hrať s plným nasadením. Taliani podali sympatický výkon. Myslím si, že výsledok je pre nich krutý, pretože najmä v prvých dvoch tretinách si utvorili pomerne dosť šancí." Michael Frolík (útočník Česka, autor dvoch gólov): "Začiatok nebol jednoduchý, na prvý gól sme čakali dosť dlho. Taliani mali v druhej tretine nejaké šance za stavu 1:0, ale našťastie náš brankár neinkasoval. Proti takýmto súperom sa hrá zle, kým je nerozhodný stav alebo je rozdiel iba o jeden gól. Vtedy sa môže stať čokoľvek. Inak si myslím, že takéto zápasy nám toho veľa nedajú." Simon Kostner (útočník Talianska): "Je čas konečne ukončiť strelecké suchoty. Dúfam, že sa nám to podarí už v sobotňajšom zápase proti Nórsku. Bolo by to pre nás vykúpenie."